Мактабгача таълим муассасаларида машгулотларни ташкил этиш » MTM » Referat » Referat | Haqida\nAsosiy / ReferatMTM Мактабгача таълим муассасаларида машгулотларни ташкил этиш\nМактабгача таълим муассасаларида машгулотларни ташкил этиш\nFayl hajmi 21,82 kB\n1.\tБолалар боғчасида педагогик жараённи ташкил этишнинг мақсади ва вазифалари\n2.\tМашғулот турлари ва тузилиши.\n3.\tМашғулотларда тарбиячининг етакчилик роли ва уни ўтказишга тайёргарлиги.\nБолалар боғчасида педагогик жараённи ташкил этишнинг мақсади ва вазифалари\nФизиология, гигиена, психология, педагогика соҳасида олиб борилган илмий тадқиқотлар натижасида болалар боғчаларида кичкинтойлар ҳаётини ташкил этишнинг қуйидаги тамойиллари ишлаб чиқилди:\n1.\tҲар бир ёш гуруҳида болаларни жамоатчилик руҳида тарбиялаш ва уларнинг ҳар томонлама ривожланишини таъминлайдиган бир хил шартшароитлар яратиш.\n2.\tБолаларни ёш гуруҳларига тақсимлашда ҳар бир гуруҳга фақат бир хил ёшдаги болаларни танлаш ва шунга қараб таълим-тарбия жараёнини ташкил этиш.\n3.\tБолаларнинг ҳар хил фаолият билан шуғулланишлари ва бир-бирлари билан мулоқотга кириша олишлари учун зарур бўлган моддий муҳитни яратиш. Бунинг учун гуруҳ хонаси ва майдончани гигиеник, педагогик, эстетик талаблар даражасида керакли асбоб-анжомлар билан таъминлаш.\n4.\tБолаларнинг ёшига мос кун тартибига риоя қилиш ва унинг барқарорлигини таъминлаш.\n5.\tБолалар шахсини шакллантирадиган фаолият турларини ташкил этиш ва бу фаолиятлар учун кун тартибидан маълум вақт ажратиш.\nБолаларнинг ҳар хил фаолиятларини илмий асосланган тамойиллар асосида алмаштириб бориш болалар боғчасининг ҳар хил ёш гуруҳларида болалар ҳаётини тўғри ташкил этишни таъминлайди.\nБолаларнинг ҳар томонлама ривожланишини таъминлашга қаратилган педагогик жараён мураккаб ва ранг-барангдир.\nТарбия масалалари таълим-тарбия ишининг ташкилий шакллари, болалар фаолиятининг ҳар хил турлари: машғулотларда таълим бериш орқали, ижодий ва қоидали ўйинлар, болаларнинг мустақил фаолияти, уларнинг ўз меҳнати ва катталар меҳнати билан таништириш, ўз-ўзига хизмат қилиш, сайрлар, гигиеник тадбирлар орқали амалга оширилади.\nТаълим-тарбия ишларини муваффақиятли амалга ошириш болалар боғчасидаги педагогик жараённинг ҳар бир фаолият турини тўғри ташкил этишга боғлиқдир. Болалар боғчасининг педагогик жараёнида таълим муҳим аҳамият касб этади ва кундалик ҳаёт, ўйин, меҳнат, машғулотлар орқали амалга оширилади. Машғулотда таълим ва тарбия вазифалари ҳал этилади. Болалар теварак-атрофдаги ҳаёт ва табиат билан танишиш, нутқ ўстириш, савод ўргатиш, математика, жисмоний маданият, тасвирий фаолият, мусиқа бўйича энг оддий тасаввур ва билимларни, малака ҳамда кўникма системасини эгаллаб оладилар. Болалар эгаллаб олишлари керак бўлган билим, малака ва кўникмалар болалар боғчаси дастурида белгилаб берилган бўлиб, у болаларнинг умумий ривожланиши ва уларни мактаб таълимига тайёрлашда муҳим аҳамиятга эга. Машғулотларда таълим бериш дидактика тамойиллари асосида болаларнинг ёш ва ўзига хос хусусиятларини эътиборга олиб, маълум изчилликда олиб борилади, мазмуни секин-аста мураккаблаштириб борилади. Натижада, у ривожлантирувчи ва тарбияловчи хусусиятга эга бўлади.\nДастурда ҳар бир ёш гуруҳида ҳафта давомида ўтказиладиган машғулотлар сони ва ҳар бир машғулот қанча давом этиши белгилаб қўйилган. Тарбиячи мана шунга асосланиб, ўзининг ҳафталик машғулотлар жадвалини тузади, бу таълимнинг ҳамма бўлимлари бўйича белгиланган таълим-тарбия ишларини тўғри тақсимлаш ва бир хилда амалга оширишга имкон яратади.\nМашғулотлар жадвалини тузишда қуйидаги талабларга риоя қилиш керак:\n1.\tДастурнинг ҳамма бўлимлари бўйича машғулотларни ҳафтага тенг тақсимлаш.\n2.\tҲафтанинг биринчи ва охирги кунига осонроқ машғулотлар қўйилади.\n3.\tҲафтанинг сешанба, чоршанба ва пайшанба кунларида болалардаги ақлий фаолият тезлашади, шунинг учун бу кунларга мураккаброқ ишлар режалаштирилади.\n4.\tКун давомида биринчи бўлиб болалардан ақлий зўр беришни кўпроқ талаб этадиган, кам ҳаракатли машғулотлар режалаштирилади (теваракатрофдаги ҳаёт ва табиат билан таништириш, она тили, математика). Тасвирий фаолият, жисмоний тарбия, мусиқа ва шунга ўхшаш машғулотлар кейинроққа режалаштирилади.\n5.\tКун давомида машғулотлар қуйидагича тартибда алмаштириб борилади: математика ва жисмоний тарбия, она тили ва тасвирий фаолият ва ҳ.к.\nМашғулотларни бундай тақсимлаш болаларнинг дастур материалини енгилроқ ўзлаштириб олишига имкон яратади.\nКун давомида бир неча марта: эрталабки қабул вақтида, эрталабки ва кечки сайрда болаларнинг мустақил фаолиятлари ташкил этилади. Болалар ўзларига таниш бўлган дидактик ва ҳаракатли ўйинларни ўйнайдилар, ҳоҳлаган расмларини чизадилар, ҳоҳлаган нарсаларини ясайдилар, китоблар, расмларни томоша қиладилар, ҳоҳлаган бадиий асарларини тинглайдилар. Болаларнинг мустақил фаолияти улар учун дам олиш соати ҳисобланади, аммо иш билан бир вақтда болаларнинг ўз-ўзини ташкил эта билиш қобилияти ўсишига, хулқ маданияти иродавий сифатларнинг тарбияланишига, жамоа муносабатларининг шаклланишига ёрдам беради. У ҳар хил фаолиятларда болалардаги ўзига хос ижодкорликнинг ривожланишига кенг имконият яратади. Шунинг учун болаларнинг мустақил фаолиятига ҳам тарбиячининг раҳбарлик қилиши талаб этилади: чунки ҳоҳлаган иши билан шуғулланишига имкон яратиш, керакли материал ва асбоб-ускуналар билан таъминлашда, тарбиячининг маслаҳати лозим бўлади.\nКун давомида системали равишда меҳнат фаолияти ташкил этилиб, болалар катталарнинг меҳнати билан таништириб борилади. Бу иш машғулотларда, экскурсияларда, мақсадли сайрларда, болаларнинг катталар билан биргаликдаги меҳнати давомида амалга оширилади. Бунда болаларнинг асосий эътибори меҳнатнинг инсонлар учун фойдасига, унинг хилмахиллигига, ишлаётганларнинг ахлоқий муносабатларига қаратилади. Болаларнинг овқатланиши, машғулотга тайёрланиши, табиат бурчагида навбатчи вазифасини бажариш, уларда топшириққа нисбатан жавобгарлик ҳиссини ривожлантиради, шу билан бирга ижтимоий ҳис ва муносабатларни шакллантиради. Болалар ҳаёти куннинг биринчи ва иккинчи ярмидаги кун тартибига биноан ташкил этилади. Бунинг учун ҳамма зарур шарт-шароитларни яратиш зарур. Кичкина гуруҳ болаларнинг кўп вақти гуруҳ хонасида ўтади. Яхши жиҳозланган хона, ўйинчоқ ва қўлланмаларни тўғри танлаш болаларнинг тўлақонли ҳаёт кечиришининг асосий шарти ҳисобланади. Гуруҳ хонасидаги ўйинчоқлар бу ёшдаги болаларнинг 2—3 та бўлиб ўйнашларини эътиборга олиб жойлаштирилиши, бир қанча ўйинлар учун ўйинчоқ бурчаги ташкил этилиши, унда яна қурилиш материаллари, ҳаракатланувчи ўйинчоқлар ҳам бўлиши керак, қолган ўйинчоқлар, расмлар, шкафларга болалар бемалол оладиган қилиб жойлаштирилиши лозим. Хонада болаларнинг полда машина, аравачаларни бемалол юргиза олишлари ва йирик қурилиш материаллари билан ўйнашлари учун ҳам жой ажратилиши керак, ҳаракатларни ривожлантирувчи жиҳозлар бинонинг махсус хоналарида сақланади ва жисмоний тарбия машғулотларидагина олиб чиқилади. Майдончага қум яшиклари, болаларнинг сакрашлари, тирмашиб чиқишлари учун керакли жиҳозлар, қорда, музда учишлари учун чаналар қўйилади.\nII кичик гуруҳ. Моддий муҳит иккинчи гуруҳ болалари учун ҳам худди биринчи кичик гуруҳникидек ташкил этилади. Бундан ташқари, кузатиш ва меҳнат учун табиат бурчагига аквариумда балиқ, тўрларда қушлар ва майда ҳайвонлар жойлаштирилади. Гуруҳ хонасидан китоб жавони учун жой ажратилади. Боғча майдончасида спорт ўйинлари билан шуғулланиш учун махсус жой булади, у керакли анжомлар билан жиҳозлаб қўйилади.\nЎрта гуруҳ. Гуруҳда ухлаш хонаси, ҳожатхона ва ечиниш хонаси бўлиши керак. Гуруҳ хонаси бир неча бўлимдан иборат бўлиши керак. Биринчи ўйин бўлимида қўғирчоқпар ҳамда керакли нарсалар жойлаштирилган шкаф бўлади. Иккинчи ўйин бўлимида қурилиш материаллари қўйиладиган шкаф ва улар билан ўйнаш учун жой ажратилади. Шу хонанинг яна бир қисмида болаларнинг бадиий фаолият билан мустақил шуғулланишлари учун керакли материаллар қўйилади. Китоб бурчаги ва стол усти босма ўйини билан шуғулланишлари учун ўйин бурчагида тинчроқ жойни ажратиш керак. Табиат бурчагини деразаларга яқинроққа жойлаштирган маъқул. Хона амалий санъат асарлари ва кўкаламзорлаштирувчи ўсимликлар билан безатилади. Майдонча бошқа майдончалардан яшил, манзарали ўсимликлар билан тўсилиб, жисмоний машқлар ва спорт ўйинлар учун керакли асбоблар билан жиҳозланади.\nКатта гуруҳ. Ўйин бўлимлари болаларнинг ёшига мос ҳолда ўрта гуруҳ хонаси каби жиҳозланади. Гуруҳ хонасида яна машғулот ўтказиладиган бўлим ажратилади ва у ерга тарбиячининг столи, экран, шкаф, тахта жойлаштирилади. Болаларнинг мустақил ўйнашлари учун ҳамма керакли материаллар (столлар, ўйинчоқлар солинган қутичалар, витрина шкафи, токчалар ва бошқалар) бўлиши лозим. Табиат бурчаги, қўл меҳнати билан шуғулланадиган бурчак, китоб бурчаги, тасвирий фаолият бурчаклари бўлиши керак.\nТайёрлов гуруҳи. Бу ердаги машғулот ўтказиладиган бўлимда катга гуруҳдаги сингари болалар учун икки кишилик столлар қўйилади. Гуруҳ хонасидаги жиҳозлар зарурат туфайли шуғулланганда ўйинга жой бўшатиш мақсадида бошқа томонга суриб қўядиган қилиб жойлаштирилади. Майдончада спорт ўйинлари ва ҳар хил ўйин учун жой ажратилади, гулхона ва полиз ташкил этилиб, у ерда болалар ўзлари гул ва сабзавотларни етиштирадилар.\nБолалар ҳаётини ташкил этишга қўйиладиган талаблар.\nКуннинг биринчи ярмида болалар ҳаётини ташкил этиш. Болаларнинг боғчада 9-12 соат бўлиши кун тартибида белгилаб қўйилган. Бунда эрталабки қабул муҳим роль ўйнайди. Тарбиячи болаларнинг боғчадаги вақти қизиқарли, сермазмун ўтишини таъминлайди.\nШундай қилиб, кун давомида болалар ҳаётини ташкил этишдаги талаблар қуйидагича:\n1.\tБолаларнинг ҳамма фаолият турлари билан шуғулланишлари учун шартшароитлар яратиш.\n2.\tҲар бир ёш гуруҳида фаолият турларини алмаштириб бориш.\n3.\tБолаларнинг ҳаракат фаоллигини етарлича таъминлаш.\n4.\tМашғулот, ўйин, меҳнат, маиший фаолият ўртасида боғлиқлик ўрнатиш.\n5.\tБолаларнинг олган билим, малака, кўникмаларини мустақил фаолиятларида қўллай олишга ўргатиш.\n6.\tБолани фаол бўлишга, ҳар доим бирон нарса билан машғул бўлишга ўргатиш.\n7.\tҲар бир болани ижодий қобилиятлари, хоҳиш ва қизиқишларини диққат билан кўзатиб бориш ва унинг янада ривожланиши учун шарт-шароит яратиш.\n8.\tБолаларнинг бутун фаолиятига арбиячининг раҳбарлиги.\n9.\tКун тартибига қатьий риоя қилиш.\nМашғулот болалар боғчасида болаларга таълим беришнинг асосий шаклидир. Машғулот-тарбиячининг болаларни керакли билим ва малакалардан умумий ҳолда хабардор қилишидир. Тарбиячи болаларга таълим беришни кун давомида амалга оширади: уларнинг билимларини бойитади, маданий, гигиеник, хулқ маданияти, нутқи, саноқ-ҳисоб, ҳаракатлари каби турли-туман малака ва кўникмаларини шакллантириб боради. Аммо таълим беришда бош ролни машғулот эгаллайди. Машғулотлар болалар боғчасида таълимни ташкил этиш шаклидир. У мактабгача тарбия ёшидаги ҳамда болалар учун мажбурийдир, унда дастур мазмуни белгилаб берилган. Кун тартибида унга маълум ўрин ва вақт ажратилган. Машғулот тарбиячи раҳбарлигида ўтказилади, тарбиячи машғулотларда болаларни янги билимлардан хабардор қилади, болалар эгаллаб олган билимларини эса аниқлаб мустаҳкамлайди. Болаларнинг амалий машғулотларини ташкил этади. Ўқув материалининг мазмуни аста-секин мураккаблаштирилиб борилади. Демак, машғулот болаларни мактабга тайёрлашда катта аҳамиятга эга.\nМашғулот болаларда барқарор диққат, иродани, диққатни жалб эта олиш каби қобилиятлар ривожланади. Айниқса, болаларга билим беришни жамоа усулида олиб бориш катта аҳамиятга биргаликдаги фаолиятда болалар бир- бирларига фаол таъсир этишади, ўз ташаббуси, топағонлигини намоён қилиш имконияти туғилади. Болалар ишига зўр беришни талаб этувчи вазифа қўйилганда биргаликда қайғуришади, жамоатчилик ҳисси шаклланади. Экскурсиялар, расм қирқиб ёпиштириш, қуриш-ясаш ишларини биргаликда бажариш, умумий рақс-ўйинларини ижро этиш, бадиий асарларни эшитиш, ўқишда пайдо бўлган биргаликдаги кечинмалар болаларнинг бирлашган дўстона жамоасини яратишга ёрдам беради, бирга ишлаш, яшашга ўргатади. Машғулотда таълим бериш орқали болаларда мактабдаги ўқишга қизиқиш тарбияланади, жавобгарлик ҳисси, ўзини тута олиш, меҳнат қилишга интилиш одати, топширилган ишни бажариш каби сифатлар ҳосил қилинади.\nМашғулот пайтида болаларда мустақил фикр юритиш малакаси таркиб топтирилади, тарбиячиларга қулоқ солиш , ҳикоя қилинаётган воқеадаги асосий ғояларни ажрата олиш, қисқача умумлаштириш каби малакаларни ривожлантиришга катта эътибор берилади. Тайёрлов гуруҳларида машғулотлар орқали болаларда ташаббускорлик ва мустақиллик билимга қизиқувчанлик, фаол тафаккур, таққослаш, умумлаштириш, хулосалар чиқариш каби малакалар тарбиялаб борилади.\nМашғулот жараёнида болаларда кузатувчанлик, жавобгарлик ҳисси такомиллаштириб борилади, уларда меҳнат қилиш малакаси ва хоҳиши тарбияланади. Болалар боғчасида кичкинтойларни теварак-атрофдаги ҳаёт табиат билан таништириш, уларнинг нутқини, энг оддий математик тасаввурларни ўстириш машғулотлари, мусиқа машғулотлари, тасвирий санъат машғулотлари, кўриш ясаш, жисмоний тарбия машғулотлари олиб борилади. Машғулотлар боладан ақлий ва жисмоний кучларни талаб этади, яъни у боланинг фаоллиги билан, боғлиқ бўлиб, бола маълум натижага эришиш учун интилади. Бу эса боладан узоқ ихтиёрий диққатни талаб этади.\nМашғулотларни куннинг биринчи ярмида ўтказиш мақсадга мувофиқ, чунки биринчидан, бола эрталабки соатларда ақлий вазифани яхши бажара олади, хона табиий ёруғлик билан яхши таъминланган бўлади. Ҳар бир ёш гуруҳида неча марта машғулот ўтказилиши, унинг мазмуни ва ҳар бир машғулот ёш гуруҳлари бўйича қанча давом этиши болалар боғчаси тарбия дастурида уларнинг ёш хусусиятларини эътиборга олган ҳолда белгилаб берилган.\nБолаларнинг билимларини синовчи машғулотлардан мақсад тарбиячи болалар дастурда белгиланган билим ва малакаларни ўзлаштириш даражасини билиб олади ва ўзининг кейинги иши мазмуни, методларини белгилайди. Комплекс машғулотлар болалар боғчаси тажрибасида кенг тарқалган бўлиб бундай машғулотлар болаларга янги билим беради. Эгалланган билимлар мустаҳкамланади.\n1.\tБолаларни уюштириш\n2.\tАсосий қисм\n3.\tЯкунловчи қисм.\nБолалар машғулотга қизиқиш ва фаоллик билан иштирок этиши учун машғулот мазмуни ва методикаси пухта ўйлаб олиниши керак. Болалар ўқув фаолиятини қанчалик пухта эгаллаб олсалар, тарбиячини эътибор билан тинглаб, ўйиндан машғулотга осонлик билан ўтадилар.\nТарбиячилар болаларни йиғиб, уларнинг машғулотга тайёргарлиги: ташқи кўриниши, ўз жойига тўғри ўтириши, диққатини тўплаганини текширади. Машғулот муваффақиятли ўтиши учун болаларда қизиқишни уйғотиш, бунинг учун болаларнинг ёши, қизиқиши фаолиятига мос ҳар хил усулларни қўллаш керак. Кичик гуруҳ болаларида машғулотга қизиқиш уйғотиш учун болаларни қизиқтирадиган мазмундаги кутилмаган топишмоқлар, муаммоли усуллардан фойдаланилади. “Қулоқ солинглар-чи, кимдир эшик қоқяпти? Бу қорбобо бизникига меҳмонга келди”, деб машғулотни бошлаш мақсадга мувофиқ бўлади. Тарбиячи катта гуруҳларда эса қандай машғулот ўтказилиши ҳақида болаларни олдиндан огоҳлантириб қўяди. Бу эса болаларни кейинги машғулотга бўлган қизиқишини орттиради. Масалан, ҳайвонот боғига, экскурсияга боришни болаларга бир ҳафта олдин айтиб қўяди ва уларга ҳайвонот боғини айланиб чиқишни, ота-онаси билан сайр қилганда қандай ҳайвонларни кўрганини ва улар қандай таассурот қолдирганини эслаб қолишни таклиф этади. Болалар эса бу кунни зўр қизиқиш ва хурсандчилик билан кутишади. Катта гуруҳ ва тайёрлов гуруҳларидаги болалар ўтказилаётган машғулотнинг зарур ва мажбурийлигини онгли равишда тушуниб унга тайёрланиб борадилар. Машғулот жараёнида болаларга янги билим берилади. Берилаётган топшириқ юзасидан йўл-йўриқ кўрсатилади. Топшириқни бажаришда қийналган болаларга ёрдам ҳам берилади. Шунингдек, берилган топшириқни ҳамма болалар томонидан тўлиқ бажарилишини таъминлаш учун тарбиячи турли хил метод ва усуллардан кенг фойдаланади.\nБоғча ёшидаги болалар ўқишни ва ёзишни билмаганликлари учун ўтилган мавзуни қайтариб мустаҳкамлай олмайди. Шунга кўра болаларга берилганбилимни мустаҳкамлаш тарбиячи такрорлаш ва машғулотлардан фойдаланиб боради. Бу жараёнда болаларга механик қайтариш ёки ёдлатишдан четлашиш керак. Чунки мазмуни англаб олинмаган материал тезда эсдан чиқади.\nМашғулотда тарбиячининг болаларда қўядиган талаби, албатта, уларнинг ёши ва имкониятига мос бўлиши керак. Тарбиячи кичик гуруҳ болаларини икки гуруҳга бўлиб машғулот олиб боради. Тарбиячи биринчи гуруҳ болалари билан машғулот ўтказганда иккинчи гуруҳ болаларига энага қараб туради. Тарбиячи дастлабки машғулотлар жараёнида гуруҳ хонаси қўғирчоқ ва ўйинчоқлар билан таништириши керак. Қўғирчоқлар ёрдамида эса машғулот ўтказади. Тарбиячи аввал болаларда машғулотга қизиқиш уйғотиб берса, кейин машғулотнинг ҳамма учун мажбурийлигини болалар онгига сингдириб боради. Ўтказилаётган машғулотлар аста-секин мураккаблаштирилиб болалар хулқига мослаб борилади. Болалар машғулот жараёнида ахлоқ-қоидаларини эгаллаб борадилар. Тўғри ўтириш, тарбиячини сўзини диққат билан эшитиш, чалғимаслик, тарбиячи сўрагандагина жавоб бериш, жавоб берганда ўрнидан туриш кабилар ўргатилади. Машғулотнинг сифати ва унинг натижаси тарбиячининг унга қандай тайёргарлик кўрганига ва педагогик маҳоратига боғлиқ.\nМашғулотга тайёрланиш мазмунига қуйидагилар киради: машғулотни режалаштириш, керакли жиҳозларни олдиндан тайёрлаб қўйиш, болаларни машғулотга тайёрлаш.\nТарбиячи машғулотни бир бўлимдан битта эмас, балки бутун бир машғулотлар тизимини режалаштириб олиб борса, ижобий натижани қўлга киритиши табиий.\nТарбиячи машғулотларни методик адабиётлардан кенг фойдаланилган ҳолда олиб бориши керак. Агар машғулотлар мураккаброқ бўлса, тарбиячи, албатга, унга режа тузади. Режада машғулотнинг мазмуни тайёрланиш учун керак бўлган жиҳозлар, болалар билан олиб бориладиган дастлабки ишлар, машғулотнинг бориши ва тарбиячи фойдаланадиган методик усуллар кўрсатилади.\nҲар бир боғчада методика кабинетлари мавжуд, унда «Болалар боғчасида таълим-тарбия дастури»нинг ҳамма бўлимлари бўйича методик қўлланмалар бўлади. Етишмаганини тарбиячи ўзи тайёрлайди, баъзан эса бу ишга катта ва тайёрлов гуруҳлари болаларини жалб этади. Тарбиячи машғулот учун керакли материалларни бир кун илгари тайёрлайди. Тарбиячи болалар боғчасида асосий шахс ҳисобланиб, ёш авлоднинг тарбияланганлиги ва билиш даражаси унинг ғоявий, сиёсий ва илмий педагогик тайёргарлигига, жавобгарлик ҳиссига, салоҳиятига, педагогик маҳоратига боғлиқ. Одатда, боланинг ўқув фаолиятига бўлган муносабати ҳам унинг тарбиячи шахсига булган муносабати билан белгиланади.\nХулоса қилиб айтадиган бўлсак, тарбиячи машғулот жараёнида янги педагогик технология материалларидан ва тарбиянинг самарали метод ва усулларидан фойдаланилса ҳамда боланинг руҳияти, ёш ва ўзига хос руҳий, физиологик хусусиятлари инобатга олинса, тарбиянинг самарадорлиги ортади.\n1.\tКаримов И.А. Юксак маънавият – енгилмас куч. Тошкент: Маънавият, 2008. – 173 б.\n2.\tАзизходжаева Н.Н. Педагогические технологии и педагогическое мастерство. Издательско-полиграфический творческий дом им.Чулпана.\n3.\tТ.; 2005. -200 с 4. Левитан К.М. Личность педагога: становление и развитие. Изд-во Саратовского университета. 1991. -166 с.\n4.\tМавлонова Р., Тўраева О. Ҳолиқбердиев К. Педагогика. Т.,\n5.\tЎқитувчи. -2001. – 512 б.\n6.\tОчилов М. Янги педагогик технологиялар. – Қарши. Насаф, 2000.\nTeglar: билан болалар ташкил болаларнинг маш1171улот 1203ар керак гуру1203 маш1171улотлар Болалар фаолият Тарбиячи педагогик тарбиячи керакли болаларни болаларга таълим борилади болаларда\nЖисмоний тарбия машғулотларини мультимедиа воситалари орқали та ...\nМактабгача таълим муассасаларида мусиқа Тарбияси ва методикаси\nМактабгача таълим муассасаларида жисмоний тарбия йўриқчисининг вазифа ...\nМактабгача таълим муссасалари ва уларни ташкил этиш\nМактабгача таълим муассасаларида мултимедиа технологияларини жорий этиш\nМактабгача таълим тизимини ривожлантиришнинг концептуал йўналишлари\nТаълим турларида боскичли хукукий таълим ва тарбия


Коронавирусдан ўлганлар сонини камайтиришда айбланаётган Кремль “ёлғон хабарчилар”ни сиқувга олмоқда\n15 июл 2020, Тошкент вақти: 10:48\nПутин 24 март куни коронавирус юқтирганлар сақланаëтган касалхонага борди.\nРоссияда илк марта коронавирус юқтирганлик ҳолати қайд этилган ва расмийлар ваҳимага тушмасликдан огоҳлантирган 16 мартда сиёсий таҳлилчи ва Кремль танқидчиси Валерий Соловей “Эхо Москви” радиостанцияси меҳмони бўлган эди.\nЎша кунги эшиттиришда у тингловчиларга ҳуқумат таҳдидга қарши кураша олмаётгани ва эпидемия миқёси ҳақида ёлғон гапираётганини айтган эди. Соловей ўша суҳбатда 93 та вирус юқтирганлик ҳолати қайд этилгани, аммо ўлим ҳолати йўқлиги, шунингдек, пандемия Россияга жиддий зарар етказмаслиги ҳақидаги ҳар қандай тахминларни рад этган эди.\nСоловей бошловчи Алексей Соломинни ҳайрон қолдирар экан, аслида камида 1600 кишининг ўлгани “тасдиқлангани”ни иддао қилиб, тез орада 2 миллион нафар россиялик вирус юқтиришини башорат қилган, аммо гапларига исбот келтирмаган эди.\nСоломин бундай маълумотни қаердан олганини сўраганда, Соловей “барча амалдорлар ҳам виждонини йўқотгани йўқ”, деб жавоб берган эди.\n(Озодлик мухбири Соловейдан ахборотни қаердан олгани сўраганида, аниқроқ гапириб, беморларнинг ўлими билан боғлиқ рақамни ҳукумат амалдоридан олганини айтди, бироқ унинг исмини очиқлашдан бош тортди. Яна ҳеч қандай исбот келтирмади.)\nСоловейнинг давлат вирус тарқалишига оид ҳақиқий рақамларни яшираётгани ҳақидаги иддаоси ҳокимият идоралари бераëтган расмий талқинга шубҳа уйғота бошлади. Ҳокимият идоралари 20 мартда “Эхо Москви” раҳбариятига Соловей билан интервьюни вебсайтдан “коронавирусга тегишли сохта ахборот тарқатишга йўл қўймаслик тадбирлари” доирасида олиб ташлашни буюрди ва радиостанция шунга рози бўлди. Соловейга эса 100 минг рубль (1300 доллар) жарима солиш билан таҳдид қилинди.\nРоссияда ҳукуматнинг коронавирус пандемиясига қарши жавоб чораларига шубҳа билан қараётганлар кўп. Мамлакатда 24 март ҳолатига кўра¸ расман 495 та вирус юқтирганлик ҳолати қайд этилган. Бу бошқа мамлакатлар билан солиштирганда анча паст кўрсаткичдир. Шу кунгача 200 мингга яқин киши тиббий текширувдан ўтказилгани ҳақидаги расмий баëнотларга ҳам кўпчилик ишонмаяпти.\nДастлаб янги вирус юқтиргани сабаб ўлгани айтилган икки москваликни амалдорлар кейинчалик бошқа касалликдан вафот этди, деб эълон қилди. Коронавирус юқтирганлик ва ўлим ҳолатларини қайд этиб борувчи марказлар шу кунгача Россияда коронавирусдан фақат бир киши ўлганини айтмоқда.\nСовет ҳукуматининг Чернобилда 1986 йил апрелида рўй берган ядро реактори портлаши билан боғлиқ фожиа оқибатларини сир тутгани сабабли кўпчилик ҳукумат бераётган маълумотларга ишончсизлик билан қарайди.\nРоссия ҳукумати ахборот маконини назорат қилиш кампаниясини бошлади, бунинг учун ўзи “сохта хабар” деб атаётган маълумотларни тарқатишни тақиқлаш учун янги қонун қабул қилди.\n400 минг рублгача жарима солиш белгиланган қонун ёрдамида ҳукумат ёлғон ахборот тарқатилишини назорат қилишга уринаётган бўлса, танқидчилар буни эркин фикр билдиришни тийиб туришга интилиш¸ деб баҳоламоқда.\n− Бу фойдасиз амалиёт, бироқ Россиянинг бошқарув услубига мос тушади, – деди Соловей Озодлик радиосига.\n19 мартда Санкт-Петербург шаҳри полицияси COVID-19 пандемияси тўғрисида “ҳақиқатни акс эттирмайдиган” овозли хабар жўнатган кишини сўроқ қилиш учун чақирганини билдирди. Бошқа яна икки ҳолатда нотўғри хабар тарқатгани иддао қилинганларга нисбатан маъмурий чоралар кўрилди. Улар жамоатчилик олдида кечирим сўрашга мажбурланди. Танқидчилар улар бунга мажбурланганини айтмоқда.\nТатаристонлик Оксана Гарипова вирус таҳдиди сабаб республика ёпилиши айтилган хабаридан сўнг 30 минг рубллик жаримага тортилди ва маҳаллий радио орқали кечирим сўради, бу ҳам етмагандай, Москвага олиб келиниб, “Пусть говорят” дастурига чиқиб, ўзига берилган жазо адолатли бўлганини айтди.\n23 мартда ҳукумат коронавирус ҳақида “сохта хабар” тарқатганлик учун жазони оғирлаштириб, бундай қилганлар жиноий жавобгарликка тортилиши эълон қилди. Энди қонунни бузганлар кўпроқ жарима тўлаши, ҳатто қамалиши мумкин.\nРоссия ҳокимияти коронавирус ҳақида чет элларда нотўғри ахборот тарқатишда айбланмоқда. Европа Иттифоқининг 16 мартда матбуотга сиздирилган ҳужжатида Кремль етовидаги ахборот воситалари Ғарб мамлакатларига бўлган “жамоатчилик ишончига путур етказиш” учун ёлғон хабарлар тарқатаётгани айтилади.\nПутин матбуот котиби Дмитрий Песков ўша ҳужжатни “таги пуч айбловлар”га асосланган деб атади. Бироқ ундан икки ҳафта олдин Кремлнинг ўзи "бадният актёр"ларни Россияда чалкашликлар келтириб чиқаришга уринаётганликда айблаган эди.\nРоссия ватандошларини COVID-19 билан боғлиқ вазият ҳақида хабардор қилиб бораётган ҳукумат маркази бошлиғи Алексей Гореславский ҳокимият идоралари эпидемия ҳақида нотўғри хабар тарқатаётган ўнлаб кампанияни фош қилганини иддао қилди.\nЎша ҳолатларнинг кўпчилиги ҳамон тергов қилинмоқда. Соловей давлат идораларидан ҳозирча Россияда коронавирусдан ўлганлар сони ҳақидаги баёноти учун жарима ундирилишига оид билдирув олмаганини айтди. Унинг фикрича, “Россияда одамни фақат унинг машҳурлигигина ҳимоя қилиши мумкин”.


Шахристон гуруҳи: “Атрофимда парвонам, тили шакарим болим” » PopCorn.uz - Шоу Бизнес олами хақиқати\nШахристон гуруҳи: “Атрофимда парвонам, тили шакарим болим”\nСана: 09.10.2015 944\nБугунги кунда шоу – бизнес оламида фаолият олиб бораётган гуруҳлар бисёр. Улар қаторига яна бири, яъни “Шахристон” гуруҳи қўшилди. Улар ўз ўрнига эга бўлиш ва мухлислар қалбидан жой олиш мақсадида тинмай меҳнат қилиб, изланиб, янги ғоялар устида ишламоқда. Улар санъат оламидаги илк қадамини “Парвонам” таронаси ила ташлашди.\nБугун мазкур мусиқий асар “Ўзбегим Таронаси” радиосининг премьера лойиҳаси орқали жаранг сочди. Бу қўшиқ тингловчилар томонидан илиқ фикрлар билан қарши олинди. Айни дамда бир нечта шоир ва бастакорлар билан ижодий ҳамкорликда иш бошлашган. “Парвонам” таронасининг матн муаллифи Нодир Азимов бўлиб, Иқбол Муҳаммаджонов томонидан мусиқаси басталанган. Аҳлиёр Азимов эса мусиқий сайқал берган.\nБу ҳали ҳаммаси эмас. Гуруҳ вакиллари қўшиқ билан бирга видеоклипни ҳам тақдим этишмоқда. Дилмурод Агзамов режиссёрлигида тасвирга олинган мазкур видео асарга Рустам Муродов операторлик қилган. Ҳозир эса “Шахристон” гуруҳининг илк таронасини тинглаш ва клипни томоша қилишга чорлаб қоламиз. Марҳамат.\nМашҳур сериал саундтреки энди ўзбек тилида\nДалер дам олиш таътилидан унумли фойдаланди\nБожалар гуруҳи уйғур тилида қўшиқ куйлади


Шавкат Мирзиёев 2022 йилни «Ўзбекистон ва Корея Республикаси ўртасидаги ўзаро алмашинувлар йили» деб дипломатик номлашни таклиф этди - Bugun.uz\nШавкат Мирзиёев 2022 йилни «Ўзбекистон ва Корея Республикаси ўртасидаги ўзаро алмашинувлар йили» деб дипломатик номлашни таклиф этди\n15:10 | 17-12-2021\nШавкат Мирзиёев Кореяга ташрифи давомида 2022 йилни «Ўзбекистон ва Корея Республикаси ўртасидаги ўзаро алмашинувлар йили» деб номлашни таклиф этди. Бу ҳақда Президент матбуот хизмати хабар берди.\nТаъкидланишича, давлат раҳбарлари мулоқот давомида глобал ва минтақавий аҳамиятга молик масалалар юзасидан фикр алмашган. Ўзбекистон ва Кореянинг кўплаб масалалар юзасидан қарашлари ўхшашлиги, мамлакатлар халқаро майдонда бир-бирига кўмаклашаётгани қайд этилган. Корея Ўзбекистоннинг БМТ Инсон ҳуқуқлари бўйича кенгашига сайланишини, шунингдек, 2023 йилда Жаҳон туризм ташкилоти Бош ассамблеяси 25-сессиясини ўтказиш жойи сифатида Самарқанд номзодини қўллаб-қувватлаган. Ўзбекистон, ўз навбатида, Кореянинг 2024–2025 йилларда БМТ Хавфсизлик кенгаши муваққат аъзоси бўлиш ниятини қўллаб-қувватлаши маълум қилинган.\nШавкат Мирзиёев «Корея Республикаси – Марказий Осиё» форумининг минтақа барқарор тараққиётига кўмаклашишдаги ўрни кучайиб бораётганини юқори баҳолаган.\nШундан сўнг раҳбарлар Ўзбекистон билан Корея ўртасидаги алоҳида стратегик шериклик муносабатларини чуқурлаштириш тўғрисидаги қўшма баёнотни қабул қилган. Таъкидланишича, бу ҳужжатда ўзаро манфаатли ҳамкорликни ҳар томонлама ривожлантириш, дипломатик муносабатлар ўрнатилганининг 30 йиллигини кенг нишонлаш, икки халқ ўртасидаги дўстлик муносабатларини мустаҳкамлаш мақсадлари ўрин олган. Рақамлаштириш, «яшил» иқтисодиёт ва кучли ижтимоий сиёсат соҳалари алоҳида стратегик шерикликнинг уч муҳим йўналиши сифатида белгиланган.\nИкки мамлакат раҳбарлари ҳузурида соғлиқни сақлаш соҳасида ҳукуматлараро битим, Корея халқаро ҳамкорлик агентлиги билан 2022–2024 йилларга мўлжалланган ҳамкорлик дастури, Ташқи ишлар вазирликлари ўртасида 2022–2024 йилларга мўлжалланган ҳамкорлик дастури, шунингдек, энергетика соҳасида ўзаро мулоқот ўрнатиш, «ақлли шаҳар»ларни ривожлантириш, Иқтисодий тараққиётга кўмаклашиш жамғармаси орқали молиялаштириш, нодир металлар, мис ва уларнинг қотишмаларига оид меморандумлар имзоланган.\nШунингдек, ташриф доирасида ахборот технологиялари, «ақлли» қишлоқ хўжалиги соҳаларига оид меморандумлар ҳамда Иқтисодий тараққиёт жамғармаси билан ҳамкорликда тиббий ускуналар етказиб бериш тўғрисида битим имзоланган.


Ўзбекистон тарихида биринчи марта инвестиция улуши 38 фоиздан ошди — Minbar\nЎзбекистон тарихида биринчи марта инвестиция улуши 38 фоиздан ошди\n15 авг 10:37 1 дақиқада ўқийсиз Янгиликлар\nЎзбекистон тарихида биринчи марта инвестициянинг ялпи ички маҳсулотдаги улуши 38 фоиздан ошди. Олдинги йилларда бу кўрсаткич 25 фоизга ҳам етмасди. Бу ҳақда президент Шавкат Мирзиёев 14 август куни ўтган 2019 йилнинг биринчи ярим йиллиги натижаларига бағишланган йиғилишда билдирди.\nЙиғилишда макроиқтисодий барқарорликни таъминлаш, ёқилғи-энергетика, қайта ишлаш саноати ва агросаноат тармоқларини модернизация қилиш, ҳудудларни комплекс ривожлантириш, тадбиркорликни қўллаб-қувватлаш, ижтимоий соҳаларни яхшилаш, аҳоли фаровонлигини ошириш бўйича кўрилаётган чора-тадбирлар натижалари муҳокама қилинди.\nПрезидент жорий йил охирига қадар Навоий кон-металлургия комбинатида 25 та, “Ўзэлтехсаноат”да 18 та, “Ўзавтосаноат”да 7 та, Олмалиқ кон-металлургия комбинатида 5 та инвестиция лойиҳаси бўйича янги қувватлар ишга туширилишини жадаллаштириш бўйича тавсиялар берди.\n"Охирги бир йилда ялпи ички маҳсулот таркибида саноат улуши 26 фоиздан 30 фоизга етган бўлса-да, бу биз бошлаган ислоҳотлар кўламига нисбатан ҳали етарли эмас", – деди Шавкат Мирзиёев.\nЙиғилишда таъкидланишича, 2019 йилнинг биринчи ярмида ялпи ички маҳсулот 5,8 фоизга, саноат маҳсулотлари ишлаб чиқариш ҳажми 6,9 фоизга ўсган.\nМаҳаллий бюджетлар ихтиёрида 2,6 триллион сўмдан зиёд ёки ўтган йилнинг мос даврига нисбатан 1,5 баробар кўп маблағ қолдирилди.\nБюджет даромадлари қарийб 51 триллион сўмни ёки прогнозга нисбатан 109 фоизни ташкил этди.\nиқтисодиёт инвестиция ялпи ички маҳсулот\nДемирга товон сифатида берилган "Чорсу" ундан яна олиб қўйилди\n5 авг 12:26 3 дақиқада ўқийсиз\nИнглиз ҳуқуқи ва рус капитали – ўзбек иқтисоди Россия назоратига ўтмоқдами?\n3 июл 09:44 10 дақиқада ўқийсиз\nЎзбекистон инвестицияни жалб қилишда Бирлашган Араб Амирликларидан андоза олмоқчи\n14 май 13:15 2 дақиқада ўқийсиз


Қулайлик ва сифатли хизмат — асосий мезон\nТошкент шаҳрида замонавий инфратузилманинг муҳим таркибий қисми ҳисобланган жамоат транспорти давр билан ҳамоҳанг ривожланмоқда. Пировардида хориждан ва юртимизнинг турли ҳудудларидан келган меҳмонлар ҳамда сайёҳлар билан ҳамиша гавжум пойтахтимизда йўловчиларга сифатли транспорт хизмати кўрсатиш қамрови кенгайиб бораётир.\nДавлатимиз раҳбарининг 2013 йил 9 октябрдаги “Тошкент шаҳрида йўловчи ташиш транспортини ташкил этиш тизимини янада такомиллаштириш чора-тадбирлари тўғрисида”ги қарори бу борада дастуриламал бўлмоқда.\n“Тошшаҳартрансхизмат” акциядорлик компанияси шаҳар йўловчи транспорти хўжалик бошқарувининг ваколатли органи бўлиб, унинг таркибида 9 та автобус саройи, “Тошкент метрополитени” давлат унитар корхонаси, “Тошкент трамвайи”, “Тоштрансдиспетчерхизмат”, “Тошйўловчитрансхизмат”, “Тошавтотаъмирхизмат” каби ўнга яқин корхоналар фаолият кўрсатмоқда. Компания томонидан йўловчи ташиш хавфсизлигини таъминлаш, транспорт воситаларининг йўналишларда белгиланган жадвал бўйича оралиқдаги вақтга қатъий риоя этган ҳолда ҳаракатланишига алоҳида эътибор қаратилаётир.\nАйни пайтда пойтахтимизда 142 та йўналиш бўйлаб 1400 дан зиёд автобус ҳаракатланмоқда. Йўловчи ташиш сифатини янада ошириш ва аҳолига қулайлик яратиш мақсадида “Mercedes-Benz” ва “Isuzu” русумли замонавий автобуслар харид қилиниб, йўналишларга чиқарилаяпти. Ўтган йили Тошкент шаҳрида жамоат транспортлари орқали 309 миллион нафардан ортиқ йўловчига хизмат кўрсатилди.\nТошкент шаҳар ҳокимлигида “Тошшаҳартрансхизмат” акциядорлик компанияси мутасаддилари иштирокида ўтган анжуманда жамият ижтимоий, иқтисодий ва маданий ҳаётининг кўрсаткичларидан бири — жамоат транспорти тизимида рўёбга чиқарилаётган саъй-ҳаракатлар кенг муҳокама этилди. Жамоат транспортига дахлдор масалалар бўйича фуқароларнинг мурожаатларини қабул қилишда замонавий ахборот-коммуникация воситаларидан фойдаланилаётгани, интерактив хизматлар йўлга қўйилгани ўзининг ижобий самарасини бераётгани таъкидланди. Шу билан бирга, тизимдаги корхоналарни техник ва технологик янгилаш, аҳолига янада қулайлик яратиш мақсадида электрон тўловларни жорий этиш юзасидан ишлаб чиқилган истиқболли дастурлар ҳақида ҳам батафсил маълумот берилди.\nМазкур рукндаги бошқа мақолалар: « Таъминотда узилиш бўлмайди\tҚисқа сатрларда »


ДИҚҚАТ ЭЪЛОН!!! Ҳурматли фуқаролар, тадбиркорлар ҳамда соҳамиз ходимлари. — Ўзбекистон Республикаси Давлат Солиқ Қўмитаси ҳузуридаги Кадастр Агентлигининг Давлат Кадастрлари Палатасининг Бухоро вилоят бошқармаси\nДИҚҚАТ ЭЪЛОН!!! Ҳурматли фуқаролар, тадбиркорлар ҳамда соҳамиз ходимлари.\nЖорий йилнинг 20 июлидан Давергеодезкадастр қўмитаси томонидан тажриба тариқасида битта вилоят танланиб ундаги соҳага оид бўлган барча муаммоларни ўрганиш ва қонуний ечимларини топиш режалаштирилмоқда.\nКейинчалик бу тажриба республикамиз бўйлаб татбиқ этилади.\nШунга кўра Сизда ёки сизнинг вилоятингизда ер, кадастр, геодезия, картография ва геоинновация йўналишлари бўйича муаммо, таклиф ва ғоялар бўлса @zms352 телеграм ёки 1501@ygk.uz электрон почта манзили орқали бизга йўлашингизни сўраймиз.\nМуаммоларга биргаликда ечим топамиз!\nPrevious Post: Янги ташкил этилган @ygkuzbot орқали қўмита раиси ҳамда унинг ўринбосарларига 2 кун давомида келиб тушган ариза, шикоят, мурожаат, ғоя ва таклифлар статистикаси.\nNext Post: Бухоро вилоят «Ермулккадастр» давлат корхонаси Бухоро телерадиокомпанияси билан ҳамкорликда юридик ва жисмоний шахслар тадбиркорлик фаолиятини амалга ошириш учун e-kadastr.uz бўш ер участкалари харитаси ва ундан фойдаланиш тартиби тўғрисида видеолавҳа тақдим этилди.


Павел Дуров Телеграмга қарийб 30 млрд $ “жойламоқчи” - Terabayt.Uz\nПавел Дуров Телеграмга қарийб 30 млрд $ “жойламоқчи”\n2019 йилнинг охирига бориб Telegram криптовалютаси 29,5 млрд долларга етиши мумкин. Мутахассисларнинг бу баҳоси инвесторлар учун тақдим этилади.\nTelegram Open Network (TON) блокчейн-платформасидаги Gram токенларининг дастлабки эмиссияси баҳоси HASH Crypto Investment Bank “криптоинвестбанк”ининг ҳисоботида қайд этилади. Ҳисобот 2018 йилнинг октябрида тузилган. Унда 2019 йил якунига бориб бир Gram нархи 5,9 долларни ташкил этиши келтирилган. Агар бу амалга ошса, Дуровнинг криптопулларининг тўла капитализацияси 29,5 млрд долларга етишини The Bell нашри келтирди.\nБироқ Gram’нинг баҳоси 5,9 долларга етишига ишонқирамай қарайдиганлар ҳам бор. Тилга олинган ҳисобот муаллифларидан бири, HASH CIB катта таҳлилчиси Рустам Боташев баҳолаш услубини тушунтириш мобайнида криптовалютани қандай баҳолашни, ҳозирча, дунёда ҳеч ким билмаслигини тан олди. Айни вақтда HASH CIB ўз услубини таклиф этди. Олинган қийматни адолатли ёки кўзланган баҳо эмас, “рационал тармоқ баҳоси” деб қараган афзалроқ.\nЎқинг: Телеграмнинг келажаги қандай? Жорий йилда у ўз криптовалютасига эга улкан бизнес майдонига айланадими?\nАйтиб ўтиш керакки, 2017 йилда Telegram бюджети 70 млн долларни ташкил этди. 2018 йилда ICOгача 100 млн доллар ажратиш режалаштирилган (ICO бу криптовалюта бўлиб, уни муайян миқдорда сотиш орқали инвестор жалб қилинади). 2019 йилда 130 млн, 2020 йилда эса 170 млн доллар ажратилади. 2018 йилдаги икки ёпиқ раундда ICO компанияга юздан ортиқ инвесторлардан 1,7 млрд доллар маблағ келтирди.\nАввалроқ Telegram март ойидаёқ криптовалютани муомалага киритмоқчи эканлигини ёзгандик. Аммо бу муддат янаям сурилиши мумкин. Дуров эса ой давомида лойиҳанинг йирик инвесторлари билан учрашишни режалаштирган.\nҚизиғи шундаки, таваккалчи Павел Дуров агар 2019 йилнинг октябригача блокчейн-платформани ишга тушира олмаса, инвесторларга пулини қайтариб бермоқчи.\n#Telegram #Криптовалюта #Павел Дуров #блокчейн


2020 йилнинг энг яхши трансферлари. 39 ёшли Златан кучли ўнликда\nЯкшанба, 03 Январ\nЎтган йилда амалга оширилган энг яхши трансферларнинг баъзиларида ҳеч қандай тўлов бўлмаган. Буни суперселекция деса бўлади!\n«Чемпионат» ўтган 12 ой мобайнида рўй берган энг яхши трансферларни саралади.\n10. Анте Ребич, «Айнтрахт»дан «Милан»га (5 млн евро)\nАввалги мавсумни Ребич «Милан»да ижара асосида ўтказганди. Хорватиялик яримҳимоячи «россонери»лар етакчиларидан бирига айланди ва барча турнирлар доирасидаги ўйинларда ўз ҳисобига 12 гол ёзиб қўйди ва бу жамоадаги энг яхши кўрсаткичдир. Сентябрда «Милан» Ребичнинг трансфер ҳуқуқини атиги 5 млн евро эвазига сотиб олди. Transfermarkt портали Антенинг трансфер қийматини 32 млн еврога баҳолаган. Трансфер бу қадар арзон тушганининг сабаби, «Милан» ва «Айнтрахт» футболчиларни алмаштиришган: Ребич Италияга келгач, унинг ўрнига Андре Силва йўл олган. Португалиялик ҳужумчининг «Милан»даги ишлари юришмаганди.\nЖорий мавсумда хорватиялик футболчи 13 учрашувда майдонга тушиб, 1 гол урди ва 6 голга узатма берди. У «гол + пас» тизимида «Милан»да фақат уч футболчидан ортда — Чалхонўғли (6 + 9), Ибраҳимович (11 + 2) ва Тео Эрнандеса (4 + 5).\n9. Мойзе Кин, «Эвертон»дан «ПСЖ»га (ижара)\n«Ювентус»да кўзга тушган италиялик ёш ҳужумчи «Эвертон»га ўтгач ўйнаб кета олмаганди. Англия чемпионатидаги бир йил давомида у 37 учрашувда 4 гол урди. Ёш форварднинг фаолияти йўққа чиқаётгандек эди, аммо у ўз вақтида «ПСЖ»га ижарага берилди. Бу ерда Мойзе аввалгидек ўйин намойиш эта бошлади: 16 ўйин, 9 гол, 1 ассист. Жамоада фақат уч футболчи ундан яхшироқ кўрсаткичга эга: Мбаппе (14 + 7), Неймар (9 + 5) ва Ди Мария (4 + 9).\nШундай натижаларга қарамасдан, Мойзе мавсум якунида «Эвертон»га қайтишига тўғри келади. «ПСЖ» футболчини сотиб олиш ҳуқуқи билан ижарага олмаганди, аммо бу ижара шартномасини парижликлар раҳбарияти муваффақиятли ишлар ҳисобига ёзиб қўйса бўлади.\n8. Анхелиньо, «Манчестер Сити»дан «РБ Лейпциг»га (ижара)\n«Манчестер Сити» тарбияланувчи бу мавсумда ҳам бошқа клубга ижарага берилди. Бу унинг фаолиятидаги бешинчи ижара клуб. 2019 йилда «шаҳарликлар» Анхелиньони ПСВдан чақириб олишганди, нидерландлар жамоасида у асосий таркиб футболчисига айланганди. Аммо бир мавсум давомида ушбу испан ҳимоячиси «Манчестер Сити»да асосий таркибдан ўрин ололмади ва «РБ Лейпциг»га ижарага жўнатилди.\nНемислар клубида Анхелиньо яна очилди. У 3-x-x модулида қанотда ажойиб ўйин намойиш этмоқда, айниқса ҳужумларга қўшилишда фаол ва самарали. Анхелиньо чап қанот ҳимоясида Европанинг энг яхшиларидан бирига айланиб бормоқда. У 20 ўйинда 8 гол уриб, 6 голга узатма берди. Бир ўйинда ўртача 1,9 марта тўпни рақибдан олиб қўйган, 1 марта рақиб узатмасини тўхтатиб қолган, 1,6 марта дарвоза соҳасига аниқ зарба йўллаган, 2,2 марта ҳал қилувчи узатмани амалга оширган. Бундай салоҳиятли ижрочи Хосеп Гвардиолага асқатган бўларди.\n7. Эдуард Менди, «Ренн»дан «Челси»га (24 млн евро)\nМендининг трансфери «Челси»га сўнгги йиллардаги асосий муаммосини ҳал қилиш имконини берди — дарвозабон позицияси сифатли равишда ёпилди. Кепа Аррисабалага жуда кўп хатоларга йўл қўяётганди. Сенегаллик дарвозабон эса жамоадаги дастлабки олти ўйинини (АПЛ ва ЕЧЛда учтадан ўйин) «қуруқ» ўтказди. «Аристократлар» сафидаги19 ўйинда Менди 12 гол ўтказган, 10 учрашувда дарвозаси дахлсизлигини сақлаб қолган. Бундан ташқари, Эдуард бир ўйинда ўртача 2,1 сэйв ижро этмоқда. Аъло кўрсаткичлар\n6. Федерико Кьеза, «Фиорентина»дан «Ювентус»га (2 йиллик ижара, 10 млн евро)\nКьеза «Фиорентина»дан кетиши ҳақида анчадан буён гап юрарди. У «фиалка»лар даражасидан бир бош юқорига ўсгани барчага аён эди. Федерико учун курашда «Ювентус» биринчи бўлди. Клублар 2 йиллик ижара бўйича келишувга эришишди, бу вақт ичида «Фиорентина» 10 млн еврога эга бўлади. 2022 йил ёзида туринликлар футболчи трансфери ҳуқуқини 40 млн евро евро эвазига сотиб олиши мумкин бўлади. Бундай схема туринликларга молиявий fair play бўйича муаммо келиб чиқишидан қочишга ёрдам беради.\nМухлислар ва «Юве» раҳбарияти бахтига Кьеза жамоа ўйинига тез киришиб кетди. 15 ўйинда у 2 гол уриб, 5 голга ҳаммуаллифлик қилди. Энди у «Фиорентина»да бўлгани каби жамоа етакчиси эмас, амм Федериконинг ўзи Туринга ўтганидан афсусланмаётгани аниқ. Асосийси — у Бернардескининг йўлини такрорламади, аввалроқ «Фиорентина»дан келган бу ҳужумчининг ўйини «Ювентус»да ўхшамаганди.\n5. Альваро Мората, «Атлетико»дан «Ювентус»га (ижара, 10 млн евро)\nИспаниялик ҳужумчи ўз фаолиятидагиэнг яхши дамларни ўтказган (2014-2016 йиллар) жамоаси бўлмиш «Ювентус»га қайтди. Туринликлар Кьеза билан бўлгани каби Альварони ҳам сотиб олиш ҳуқуқи билан ижарага олишган. Ноябрдаёқ «Юве» Моратанинг трансферини 2021 йил ёзида тўлиқ сотиб олишга тайёрлиги ҳақида хабарлар пайдо бўлди. Бунинг сабаби бор эди: у 17 ўйинда 10 гол уриб, 7 голга узатма берди.\nРоналду-Мората жуфтлиги рақиблар учун ваҳимали кўриниш олди, «Реал»да ҳам уларнинг ҳамкорлиги аъло даражада кечганди. Пауло Дибала захира ўриндиғига ўтириб қолди. Бу ҳам Моратанинг туринликлар клубига трансфери муваффақиятли чиққанини кўрсатади.\n4. Златан Ибраҳимович, «ЛА Гэлакси»дан «Милан»га (текинга)\nЗлатан ҳайратлантиришда давом этди. 39 ёшида форвард ҳамон аввалги каби самарадор ўйин кўрсата олди. 2020 йил январида «Миланга» келганидан буён Ибраҳимович ўз ҳисобига 30 ўйинда 22 гол ва 7 ассист ёзиб қўйди. Айниқса жорий мавсум бошида унинг самарадорлиги ўсиб кетди — Италия чемпионатидаги олти ўйинда Златан 10 гол уришга эришди.\nАфсуски, ёши ўтаётгани ўз таъсирини кўрсатмоқда, швециялик ҳужумчи бир ойдан буён жароҳат туфайли ўйнай олмаяпти. Аммо унинг мавсум бошидаги қаҳрамонликлари туфайли «Милан» ҳозирда А Серияда етакчилик қилмоқда. Бу шубҳасиз Златан омили.\n3. Диогу Жота, «Вулверҳэмптон»дан «Ливерпуль»га (44,7 млн евро)\nПортугалиялик ҳужумчи, кўпчилик учун кутилмаганда 2020/2021 йилги мавсум бошида «Ливерпуль»ни «елкасида олиб юрди». Бу вақтда мерсисайдликлар жароҳат туфайли асосий етакчиларини йўқотишганди. Жота АПЛда 4 ўйинда ғалаба голи муаллифи бўлди, шунингдек, ЕЧЛ гуруҳ босқичида «Аталанта»га қарши ўйинда ҳет-трик қайд этди.\nДиогу универсал футболчи — у ҳужумдаги исталган позицияни бирдек ёпа олади. Англиядагилар Жота «Ливерпуль» ўйинига бу қадар осонлик билан мослашиб кетганидан ҳайратда. Британиялик экспертлар у Мане-Фирмино-Салоҳ триосини йўққа чиқаришига шубҳа қилишмаяпти. Энди Юрген Клопп ҳужум чизиғидаги бу футболчиларнинг барчасининг кўнглига қандай қилиб бирдек қарай оларкин?\n2. Бруну Фернандеш, «Спортинг»дан «МЮ»га (55 млн евро)\n«МЮ» ушбу португалиялик футболчи учун қаттиқ курашгани бежиз эмасди. Фернандеш илк мавсумидаёқ жамоа етакчисига айланди, у ҳам гол уради, ҳам жамоадошларини голли узатмалар билан таъминлайди ва бу ишни доимий равишда амалга оширади. Жорий мавсумда Бруну 24 ўйинда иштирок этиб, 15 гол урди ва 9 голга узатма берди. Бир ўйинда у ўртача 3,1 марта ҳал қилувчи узатмани амалга оширади — АПЛда бу борада фақат Грилиш (3,6) ва Де Брюйне (3,2) олдинда. Охирги ўйинлардан бирида португалиялик ҳавбек «МЮ»ни майдонга сардорлик боғичида олиб тушди. У бунга тўла муносиб, «қизил иблислар»нинг ўйини унинг атрофига қурилмоқда ва бу натижа келтирмоқда.\n1. Эрлинг Ҳоланд, «РБ Зальцбург»дан «Боруссия» Дортмундга (20 млн евро)\n2020 йилда Эрлинг Ҳоланд вундеркинд деб аталишдан қутулди ва топ-даражадаги футболчи сифатида тан олинди. «Боруссия» сафидаги 32 ўйинда у 33 гол урди ва 6 голга узатма берди. Бир ўйинда биттадан ортиқ самарали ҳаракат!\nҲоланд ҳозирда сайёранинг энг яхши ёш футболчиси. Transfermarkt портали унинг трансфер қийматини 100 млн еврога баҳолаган (Санчо ва Фелиш ҳам шунча туради). Бир йил муқаддам «Боруссия» Эрлингни сотиб олиш учун сарфлаган 20 млн евро ўзини ортиғи билан оқлади. Ҳоланд эришилган натижалари билан чекланмасдан, ўсишда давом этиши табиий.\nЗлатан Ибраҳимович трансферлар Алваро Мората Анте Ребич Эдуард Менди


Чеченистоннинг Аргун шаҳрида, бугун дала қўмондони Абдул Ҳалим отрядини қидириш бўйича махсус операция бошланди.\nҲарбийларнинг маълум қилишларича, чеченлардан ўнга яқин одам ўлдирилган. Россия аскарлари орасидаги қурбонлар ҳақида маълумот йўқ.\nКеча Аргун шаҳри ёнида чеченларнинг қуролли гуруҳи назорат постига ҳужум уюштирган. Икки соат давом этган отишма давомида бир милиция ходими нобуд бўлган, иккитаси яраланган.\nВеденск туманида ўтган кеча Россия автоколоннаси пистирмага дуч келган. Машиналар ўққа тутилиши натижасида икки Россия аскари ва икки нафар милиция ходими нобуд бўлган.


— Биз ўзбекистонлик туркманлар Президентимиз Шавкат Мирзиёевнинг Туркманистонга давлат ташрифини катта ҳаяжон ва чексиз қувонч билан кузатдик. Бу тарихий сафар ғоятда самарали ўтганига шоҳид бўлдик. Аввало айтиш керакки, Ўзбекистон раҳбарининг биринчи бўлиб Туркманистонга давлат ташрифи билан борганлигининг ўзи ўзбек ва туркман халқлари мустаҳкам дўстлигининг яна бир ёрқин исботи бўлди.\nБу ташриф мамлакатларимиз ўртасидаги ҳамкорликни янги босқичга олиб чиқишга, фойдаланилмаган имкониятларни ишга солишга хизмат қилишига ишончимиз комил. Икки давлат раҳбарларининг самимий учрашуви, имзоланган шартномалар, маданий тадбирлар тараққиётимизни тезлаштиради, ҳамкорликни мустаҳкамлайди.\nШавкат Мирзиёев ўзининг сайловолди дастурида ва Ўзбекистон Республикаси Президенти лавозимига киришиш маросимидаги нутқида Ўзбекистон барча давлатлар, биринчи навбатда, қўшни мамлакатлар билан ўзаро манфаатли ҳамкорлик қилишини баён этган эди. Президентимизнинг Туркманистонга қилган мазкур давлат ташрифи Ўзбекистон ташқи сиёсатда яхши қўшничилик муносабатларига алоҳида эътибор қаратаётганидан далолат беради. Ўзбекистон ва Туркманистон Президентларининг бу галги учрашуви Биринчи Президентимиз Ислом Каримов томонидан асос солинган ўзаро манфаатли ва серқирра мулоқотларнинг мантиқий давоми бўлиб, дўстлик ва ҳамкорлик алоқаларини янада юксак босқичга олиб чиқади.\nБиз ўзбекистонлик туркманлар Туркманобод шаҳридаги катта проспектлардан бирига Биринчи Президентимиз Ислом Каримов номи берилгани ва Юртбошимизга ҳайкал қўйилганига ғоят қувониб, миннатдорлик билан қабул қилдик. Бундай олижаноб муносабатдан кўнглимиз тоғдек кўтарилди.\nБу галги ташриф давомида ўзбек ва туркман халқларининг бир-бирига меҳр-оқибати, тинчликпарварлик, очиқ кўнгиллилик ва бағрикенглик каби олижаноб фазилатлари бўй-басти билан намоён бўлди.\nЎзаро ҳамкорлик ва дўстлик ришталарининг тарихи узоқ ўтмишга бориб тақаладиган бу икки қардош халқнинг алоқалари 2007 йилда имзоланган Дўстона муносабатлар ва ҳар томонлама ҳамкорликни янада мустаҳкамлаш тўғрисидаги давлатлараро шартнома асосида изчил давом этиб келмоқда.\nЎзбек ва туркман халқлари азал-азалдан ёнма-ён, тинч-тотув, аҳил ва иноқ яшаб келган, бир дарёдан сув ичган, бир-бирининг маданиятини бойитган. Бугунги кунда бу азалий дўстлик анъаналари янада кўтаринки руҳда давом эттирилмоқда. Илдизи бир бўлган халқларимиз бугун ҳамма соҳада ҳамкорлик алоқаларини кенгайтирмоқда. Қайси бир соҳани олманг, унда албатта, эътироф ва эътиборга муносиб тарафлар бор. Масалан, бугунги кунда, Ўзбекистонда яшаётган 130 дан ортиқ миллату элатлар орасида туркманлар ҳам бор. Республикамизда улар эмин-эркин яшаши, меҳнат қилиши, фарзандларини тарбиялаб, камолга етказиши, ўз она тилида ўқиб, таҳсил олиши учун барча имкон ва шароит яратилган. Жумладан, Республика туркман миллий маданий маркази ва Қорақалпоғистон Республикаси, Бухоро, Сурхондарё, Тошкент ва Қашқадарё вилоятларидаги миллий маданий марказлар фаол ишлаб турибди.\nТаълим соҳасини оладиган бўлсак, бугунги кунда республикамизда туркман тилида ҳам умумтаълим мактаблари фаолият кўрсатиб келмоқда.\nРеспублика туркман миллий маданий маркази ҳар йили ташкил этиладиган «Ўзбекистон — умумий уйимиз», «Бизнинг куч — бирлик ва жипсликда», каби маданий-маърифий тадбирлар ва бошқа байрам тантаналарида фаол қатнашиб келади.\nПрезидентимизнинг Туркманистонга давлат ташрифи арафасида Тошкентда Махтумқулининг «Элингга бахш айла» китоби чоп этилгани нафақат Ўзбекистон халқи, балки туркман халқи учун ҳам катта совға бўлди. Куни кеча матбуотда ўқидик, «Махтумқулинома» китоби ўзбек тилига таржима қилинибди. Самарқандда ўтказиб келинаётган анъанавий «Шарқ тароналари» Халқаро мусиқа фестивалида туркман санъаткорларининг изчил қатнашиб келаётганини ҳам алоҳида таъкидламоқчиман.\nИкки мамлакат Президентларининг очиқ, самимий мулоқоти нафақат ижтимоий-иқтисодий ҳамкорликни ривожлантиради, шу билан бирга, халқларимиз ўртасидаги дўстлик ришталарини янада мутаҳкамлайди, борди-келдига кенг йўл очади.\nПрезидентимиз Шавкат Мирзиёевнинг Туркманистонга қилган давлат ташрифи дўстлик ва ҳамкорлик, минтақадаги тинчлик ҳамда барқарорликни янада мустаҳкамлашга, ўзбек ва туркман халқлари ўртасидаги муносабатларнинг янги даврини бошлаб беришига, абадий дўстлик ва муштарак мақсадларга хизмат қилишига ишончимиз комил.


Арнасойда балиқларни ноқонуний ташиб кетаётган “Кобальт” қўлга тушди. – ekolog\nАрнасой тумани ички ишлар бўлими ходимлари томонидан ўтказилган тезкор тадбир натижасида балиқ маҳсулотларини ноқонуний ташиш билан боғлиқ ҳуқуқбузарлик ҳолати аниқланди. Бу ҳақда Жиззах вилояти ИИБ ахборот хизмати хабар берди.\nТуманнинг Б.Файзиев маҳалласи ҳудудида ташкил этилган тўсиқ постида Зафаробод йўналишида ҳаракатланиб келаётган Пахтакор тумани, Сувонобод маҳалласида истиқомат қилувчи 1984 йил туғилган Б.О.нинг бошқарувида бўлган Кобальт русумли автомашина тўхтатиб текширилганда, 15 дона 35 килограмм балиқ маҳсулоти ноқонуний ташиб кетилаётгани маълум бўлди.\nҲуқуқбузар балиқ маҳсулотини Чинобод маҳалла фуқаролар йиғинида яшовчи 1994 йил туғилган Д.Л. дан 945 минг сўм пул эвазига сотиб олганлиги маълум бўлди.\nҲолат юзасидан туман ИИБ суриштирув ишларини олиб бормоқда.


Жеймс Бонднинг Aston Martin DB10 автомобили 3,5 миллион долларга сотилди » Скачать музыку бесплатно новинки музыки 2016-2017\nЖеймс Бонднинг Aston Martin DB10 автомобили 3,5 миллион долларга сотилди\nКомментариев: 0 Просмотров: 334 Дата: 19-02-2016, 16:01 Жеймс Бонд ҳақидаги 24- фильм – “Спектр” учун махсус ишлаб чиқилган 10 дона Aston Martin DB10 суперкарларидан бири Christie’s аукцион уйидаги савдоларда 2 миллион 434 минг фунт (3 миллион 425 минг доллар)га сотилди. Мазкур машина кўпи билан 2,1 миллионга сотилади, деган тахминлар шу йўл билан чиппакка чиқарилди. DB10 купеси V8 Vintage модели базасида ишлаб чиқарилган эди, бироқ унинг ғилдираклари бироз катталаштирилиб, ғилдираклар базаси кенгайтирилган. Сyперкар 4,7 литр ҳажмли саккиз цилиндрли мотор билан таъминланган бўлиб, қуввати 436 от кучига тенг. Картинани суратга олиш ишлари ниҳоясига етганидан сўнг бор-йўғи уч дона автомобиль қолди. Бошқалари эса трюклар постановкаси вақтида шикастланиб кетди. Сақланиб қолган машиналардан бири Eon Productions кинокомпаниясида тақдим этилган бўлса, яна бири Aston Martin музейига юборилди. Учинчиси эса савдога қўйилди. “Спектр” фильмидаги буюмлар ва аксессуарлар сотилган Christie’s савдолари 18 февраль куни Лондонда бўлиб ўтди. Уларда жами бўлиб 2 миллион 785 минг 500 фунтлик (4 миллион долларга яқин) буюмлар сотилди. Жумладан, Жеймс Бонднинг Omega соатлари, бошқа бир қаҳрамон Дэниел Крейгнинг Мексикадаги “Ўлганлар куни” фестивали чоғида кийган костюми мос равишда 92,5 минг (132 минг доллар) ва 98,5 минг фунт (141 минг доллар)га сотилди. - деб хабар бермоқда Carzone.uz нашри.


07 июл 2022, Тошкент вақти: 03:32\nЎзбекистон Мусулмонлари диний идораси раиси ўринбосари, шайх Абдулазиз Мансур Париждаги Charlie Hebdo сатирик журналига бўлган ҳужум ҳақида “Бу катта фожеа бўлди” дея муносабат билдирди. Ислом дунёси тарихида Муҳаммад пайғамбарни ҳажв, мазах, ҳақорат қилувчилар бўлганини мисоллар билан шарҳлаган шайх ҳазратлари бундай ҳолларда Пайғамбар алайҳиссалом ва мусулмонларнинг жавоби зўравонликка асосланмаганини таъкидлади.\nПариждаги Charlie Hebdo сатирик журналига бўлган ҳужум ортидан мусулмонлар орасида бораётган мулоқотларда ҳажвга Ислом пайғамбарининг асл муносабати қандай бўлган, деган савол кун тартибига чиқмоқда.\nЎзбекистон Мусулмонлари диний идораси раиси ўринбосари, шайх Абдулазиз Мансур Озодликнинг бу борадаги саволига жавоб берар экан, Муҳаммад алайҳиссалом даврида битилган "Қасидаи бурда" тарихини тилга олди.\n- Ўша даврларда Каъб ибн Зуҳайр ибн Абу Сулмо, деган шоир жуда ҳам машҳур бўлган. Бу ҳали имон келтирмаган мушрикларнинг гапига кириб, Пайғамбаримизга ишонмаган ҳамда ҳажв шеърлар ëзган. Пайғамбаримиз алайҳиссалом хафа бўлиб, уни тутиб келинглар деб буюрганлар. “Сени қидириб юришибди. Пайғамбарга олиб борса, сенга ўлим жазосини берса керак”, дейишгандан кейин бу жуда қўрқиб, қочиб юради.\nКейин бир қасида ëзиб, Пайғамбаримиз алайҳиссаломга ўқиб берганида, бу қасидани эшитиб у киши жуда хурсанд бўлиб кетиб, устидаги чопонларини - араб тилида бурда дейди - елкасига солиб: “Сенга шу совға бўлсин. Жуда чиройли ëзибсан” дейди. Шунда у: “Ислом динини қабул қилсам, калимаи шаҳодатни айтсам, қабул қиласизми?” дейди.\nИслом динини қабул қилади ва “Мен сизни ҳажв қилиб юрардим олдин. Кечирасизми? Сизни билмасдан ëмонлаб, ҳажв қилиб қўйган эканман. Энди шуларни кечирасизми?” деганда: “Мен кечирдим сени. Сен энди чиройли, яхши мусулмон бўлгин” деб шу ерда бурдаларини бериб юборадилар, - дея ҳадис мазмуни тилга олди шайх Абдулазиз Мансур.\nУшбу ҳадис мазмунини бугунги кундаги воқеъликка қиёслаган Абдулазиз Мансур Муҳаммад алайҳиссаломнинг кечиримли бўлганига урғу бераркан, айни дамда мусулмонларни фитнадан огоҳ бўлишга чақирди.\nШунинг учун, биз мусулмонлар фитна чиқадиган бўлса, бостиришга уринишимиз керак. Чунки, фитна - қотилликдан ҳам ёмон нарса. Ундан яхши одамлар азият чекиб, ёмон одамлар роҳат кўриши мумкин. - дея таъкидлади шайх Абдулазиз Мансур.\nШунингдек, шайх ҳазратлари Париждаги журналга бўлган ҳужум масаласини битта ривоят ёки бир оятга асосланиб ҳал қилиб бўлмаслигини таъкидлади:\n- Айни пайтда, кечиримли бўлиш - ҳар қандай ҳақоратга қаршилик билдирмаслик, дегани эмас. Фақатгина ҳар бир масала шароит, вазиятга кўра ҳал қилиниши лозим. Ўч оламан дер экан, кўплаб инсонларнинг умрига зомин бўладиган фитналар қурбони бўлиб қолмаслик керак, - деб таъкидлади шайх ҳазратлари.\nШайх Абдулазиз Мансур мамлакатдаги диний идора ва қўмитанинг Париждаги сатирик журналга уюштирилган ҳужумга муносабат билдирган ва айни пайтда Озодлик тингловчиларидан бу борада Ислом тарихига оид саволларга жавоб берган илк мулозими бўлмоқда.\nОзодликка маълум бўлишича, шу кунга қадар бу мавзу мамлакатдаги масжидларда имомлар маърузасида ҳам кўтарилгани йўқ. Айни пайтда Париждаги ҳодисалар ўзбек матбуотида ёритилаётгани ҳақида ҳам бирор маълумот йўқ.\nБунга қадар биргина Ўзбекистон Ташқи ишлар вазирлигининг расмийлари Франциянинг Тошкентдаги элчихонасида 9 январь куни очилган хотира китобига ҳамдардлик сатрларини ёзиб қолдиргани хабар қилинган эди.\nМуҳаммад Пайғамбарга карикатура эълон қилган Париждаги Charlie Hebdo сатирик журналига 7 январь куни қилинган ҳужум ва кейинчалик 8-9 январь куни террорчиларни қўлга олиш жараёнида 18 киши қурбон бўлди.


Ўқувчи устозини бошқа ўқитувчи билан «ушлаб” олса... » Ўзбекистон янгиликлари – Zamin.uz\nЎқувчи устозини бошқа ўқитувчи билан «ушлаб” олса...\n17 декабрь 2019, 09:43\nТиббиётни хоин табиб бузади. Зеро у ўқишга пул билан кирган. Пулини кўпроқ қилиб топиб олиши лозим. Шунинг учун у бу йўлда ҳар ишга тайёр. Унга фидокорликдан гапириб ўтирманг, энсаси қотади. Унинг қўлига тушган бемор ўлмай қолмайди.\nҚурувчиликда хоин бўлган муҳандиснинг қурган уйлари узоққа бормайди. Чунки у цементдан уради, ёғочдан уради, ғиштдан уради. Натижада у қурган уй ҳаминқадар бўлади. Уни олган мижоз уйни яна қайтадан қуришга мажбур. Буни тажрибада кўрдик.\nДин хоин олим билан бузилади. У ҳалқуми учун ҳар нарсани сотишга тайёр. Мақсади фақат дунё. Аслида унинг охиратга иймони йўқ. Яратганнинг олдида ёлғиз ўзи туриб ҳисоб беришига ишонмайди.Динга ўзи мослашиши ўрнига динни ўзига мослаштиради. Ҳукмларни ўзгартиради.Ўзи ҳам адашади, бошқаларни ҳам адаштиради.\nАдолат хоин судья (қози) қўлида зое бўлади. Унинг касофатидан қанча-қанча айбсизлар айбдор, айбдорлар эса айбсиз бўлади.\nБу жаҳолатнинг барчаси хоин устоз, диёнатсиз муаллим туфайли юзага келади. Ўқувчи агар эркак ўқитувчисини бошқа бир аёл ўқитувчи билан панада ушлаб олса, ёки ўқитувчининг ароқ ичиб дарсга келганини билса, ўқитувчи ўқувчиларга "Мен ўқитсам ҳам, ўқитмасам ҳам маошимни олавераман, ўқисанг ўзинг учун" деб турса, у ўқувчида устозига нисбатан ҳурмати қоладими?\nЎқитувчига фидокорликни дин-диёнат орқали сингдириш лозим. Дин ва ақида бошқарадиган кишилар ўзларини Аллоҳ назорат қилиб турганини доимий ҳис қилиб турадилар. Қилган яхши амаллари ва ёмон амалларининг натижасини олишларига ишонадилар. Амалларини шу асосда қурадилар.\nАгар инсон Аллоҳга ишонмаса, эътиқодсиз бўлса, мақсади фақат ва фақат шу дунё бўлади. Бунинг оқибатида "нима қилсанг қилиб қол, еб қол, ичиб қол" қоидасига амал қилади. Чунки у мана шу етмиш-саксон йиллик ҳаётни ҳамма нарса деб ўйлайди. Унга миллат хизмати бир пул, фидокорлик бир пул. У фақат ейди, ичади, ўғирлайди, хиёнат қилади ва ҳоказо...\nДемак, жамиятнинг ислоҳида диннинг ўрни бирламчидир.\nДемак, диний таълимнинг инқирози халқнинг инқирозидир.\nЯнгиликлар » Жамият » Ўқувчи устозини бошқа ўқитувчи билан «ушлаб” олса...\n23:17 «Эҳтиёт бўлинг: Орамизда сотқин бор!»\n00:03 Букмекерлар: Роналду 2015 йилда Мессидан кўпроқ гол уради


ХОМИЛАНИНГ РИВОЖЛАНИШИ ВА УРУҒЛАНИШ\nАвтор TUSHDA На чтение 21 мин Просмотров 573 Опубликовано 26.05.2018\nЧунки унда ҳаракатланиш учун аъзолар мавжуд емас.\nШаҳват (сперматозоид)лар бачадон найига қандай қилиб тушади?\nСперматозоидлар ҳароратлар таъсирига ҳам чидамли.\nШаҳват қанчалик мўл келса, ҳомиладор қилиш имконияти кўп бўлади.\nБачадон шиллиғига ўрнашган тухум тезда юпқа\nМаълумки, ҳомиладорлик икки жинсий ҳужайра — еркаклар шаҳвати (сперматозоиди) ва аёллар тухумҳужайраси (яйцоклетка)нинг бирикиши натижасида ривожланади. Бу икки пуштли ҳужайраларнинг битта бўлиб бирикиши уруғланиш, яъни ҳомиладор бўлиш деб аталади.\nЕркак ва аёл жинсий ҳужайралари қуриб қолишга чидамсиз бўлиб, фақат нам ва озиқ берувчи муҳитда ўзининг яшовчанлигини сақлаб қолади. Шунинг учун уруғлакиш жараёни она организми ичида кечади.\nЖинсий ҳужайралар генетикада гамета тухумҳужайра ва шаҳват қўшилишидан ҳосил бўлган биринчи ҳужайра ва бунинг оқибатида ривожланишни бошлаган янги организм еса зигота деб аталади.\nБошчасини кошювчи ҳаракати билан тухумга кириб борган шаҳват ўзидан ҳосил бўладиган ҳомиланинг ривожланиши учун рағбат беради ва шу билан бир вақтда унга отанинг наслий моддаларини беради.\nШаҳватнинг тухумга кириб бориши 15 дақиқа давом етади ва тезда унинг ядроси тухумҳужайранинг ядроси билан бирлашнб, уруғланган тухумнинг ягона умумий пушт ядросини ҳосил қилади. Тухумҳужайрага шаҳватнинг бошчаси ва бўйинчаси (центросома) киради, думи еса тушиб қолади.\nЁрилган фолликуладан чиққан тухум қорин бўшлиғига тушади, у ердан еса осонгина бачадон найига кириб боради. Тухум най бўйлаб бачадон бўшлиғи томонга секинлик билан силжишни бошлайди. Аммо тухум шаҳватдан фарқли ўлароқ мустақил олдинга ҳаракатлана олмайди.\nУнинг ҳаракати қисман бачадон томонга очилган най шиллиқ пардаси ҳужайраларидаги киприкча (бир ҳужайрали содда организмларда ҳаракат органлари вазифасини ўтайдиган прогоплазма ипчалари)нинг тебранувчи ҳаракати ҳамда асосан най деворидаги мускул қатламларининг перисталтика (тўлқинсимон ҳаракат) қисқаришлари ҳисобига найнинг қорин томонидан бачадон томонига силжиши туфайли содир бўлади.\nБу қисқариш, айниқса овуляция вақтида ва найда тухум бўлиши керак бўлган даврда кучаяди.\nТухумдондан тухумнинг найга тушиши ва най бўйлаб ҳаракатланиши ендокрин бези — гипофизнинг таъсирида тухумдон ишлаб чиқарган гормонлар (естрадиол, прогестерон)дан рағбат олади.\nНайда уруғланган тухумнинг ушлаииб қолиши бачадондан ташқаридаги ҳомиладорликка олиб келади.\nТухумдон гормонлари таъсирида бачадон найлари тўлқинсимон ҳаракатланади, шу билан бирга ҳайз кўриш циклининг биринчи ярмида тўлқинлар бачадондан найнинг қориндаги учи томон кўпроқ йўналганлиги шаҳватни най орқали бачадондан олиб ўтиш имконини беради.\nҲайз кўриш циклининг иккинчи ярмида бачадон найларининг қисқариши тўлқини қарама-қарши томонга — тухумдондан бачадонга йўналган бўлади, бу тухумҳужайраларни бачадон бўшлиғига олиб ўтиш имконини беради.\nШундай қилиб, сперматозоиднинг тухум билан учрашишини таъминлашда ва ҳомиладорликнинг бошланишида тухумдоннинг тўлақонли фаолияти муҳимдир, бунингсиз ҳомиладор бўлиш мумкин емас, бўлган тақдирда ҳам муддатидан аввал тўхтайди.\nКўпгина олимлар уруғланиш бачадон найининг юқори (қорин) қисмида рўй беради, деб ҳисоблайдилар. Тухумҳужайраларнинг тухум йўллар воронкасига ўтиши ва уруғ ипчаларини тухум йўлларининг юқори қисмига етказишга тахминан бир хил вақт керак бўлади.\nҚинда уруғ тўкилгандан кейин уларнинг катта қисми қин ажратмасида сақланувчи сут кислоталарининг таъсирида ҳалок бўлади. Ушбу уруғ суюқлигининг ишқорли реакцияси ва бачадон бўйинчаси каналидан суриб чиқилган шиллиқлар шаҳватнинг бачадонга интилишига мақбул шартшароит яратиб беради.\nСперматозоид ташлангандан 30-40 дақиқа ўтгач, бачадонга етиб боради, бир-бир ярим соат ўтгандан кейин еса бачадон найида бўлади. Сперматозоидлар аёлларнинг жинсий йўлларидаги безлар ишлаб чиқарган ва найдан қинга қадар бўлган йўналишда жойлашган секрет оқимкга қарши бориш лаёқатига егадир.\nСперматозоиднинг ҳаракатланиши оргазм пайтида тухумдон томонга йўналтирилган бачадон ва найнинг мускулли деворлари қисқариши билан енгиллашиши мумкин.\nСперматозоидларнинг ҳаракатланиш қуввати шунчалик улканки, улар бачадонга нафақат қиннинг ўзидан, балки қинга кириш жойидан ҳам етиб бориши мумкин.\nМасалан, қизларнинг ҳомиладор бўлиб қолиш ҳодисалари ичида қизлик пардаси йиртилмай қолган, яъни жинсий алоқа бажарилмай қолган, уруғ еса қинга кириш жойида тўкилган бўлса-да, шаҳват қизлик пардасининг тешиклари орқали қинга, ундан еса бачадонга кириб борганлиги ҳолатлари мавжуд.\nШундай тарзда қизлик пардаси йиртилмай, алоқа қилиш бажарилмай қолганда қиз нафақат ҳомиладор бўлиши, балки таносил касаллиги билан зарарлани- ши ҳам мумкин.\nСперматозоидларнинг кириш ҳаракати тезлиги ўртача дақиқасига 2-3 мм га тенг, бироқ у турмуш шароити, еркакнинг ёши, мувофиқ келувчи уруғ ипчаларининг ёшига қараб якка тартибда ўзгариб туради, афтидан бир одамнинг ўзида ҳар хил вақтда турлича бўлиши мумкин.\nТўсиқсиз ва бир хилдаги йўл босишда (25 см атрофида) сперматозоид узунлигидан 7000 баробар кўп масофани босиб ўтади, яъни бачадоннинг ташқи бўғизидан найнинг юқори учидаги тухум билан учрашгунча сперматозоидлар бир ярим-икки соат ҳаракат қиладилар, уруғланиш еса тахминан жинсий алоқадан 12 соатдан кейин рўй беради.\nСперматозоидларнинг бачадонга киришини енгиллаштириш ва шу йўл билан уруғланишга ёрдамлашиш мақсадида аёл жинсий алоқадан кейин тос қисмини баландроқ кўтариб чалқанча ётиши керак. Модомики, еякулят секинлик билан суюлар екан, унинг бачадон бўйинчаси тешиги атрофида кўпроқ ушланиб тургани заруратдир.\nСперматозоидлар анчагина чидамлилиги билан ажралиб туради ва ўзининг ҳаракатланишига лаёқатини, айниқса, организмнинг заиф ишқорли суюқлигида узоқ сақлаб қолиши мумкин.\nЗаиф ишқорли еритмалар ҳаётийлигига яхши таъсир етиб илгари тўхтатган барча нордон еритмалар, металларнинг туз еритмалари ёмон таъсир кўрсатиб уруғ ипчаларини ишдан чиқарган, уларни ҳаракатларини секинлаш- тирган бўлса ҳам, ҳатто ўлдириб ҳаракатни кучайтириши ва тиклаши мумкин.\nБундан ташқари, сперматозоидлар кислородсиз муҳитда жуда катта фаоллик кўрсатиши мумкин, ахир кислород уларнинг ҳаракатланишини сусайтиради.\nМасалан,: улар тана ҳароратидан бир неча даража юқори бўлган ҳароратда ҳам, деярли нол даражасигача пасайган совуқда ҳам ҳаракатланиши мумкин. Фақат нол ва ундан паст совуқда уларнинг ҳаракатланиши тўхтайди.\nСперматозоидларнинг ҳаракатчанлиги хона ҳарорати (20-22 даража)да тана ҳарорати (370 даража)га нисбатан икки баробар узоқроқ яшайди. 56 даражадан юқори бўлгандагина шаҳват ҳаракатланиши тўхтайди ва бошқа тикланмайди.\nУлар учун мақбул бўлган ҳарорат (9-10 даража)да спермалар ўз ҳаётийлигини 4-5 кунгача сақлаб қолади. Сперматозоидларнинг ҳаётийлигида фруктоза муҳим ўрин тутади, агар еякулятга фруктоза қўшилса сперматозоидларнинг фаоллиги ошади, яшовчанлик вақти узаяди. Ёш улғайгач, спермадаги фруктозанинг табиий миқдори камаяди.\nАёлларнинг жинсий аъзоларидаги сперматозоидлар ҳаётининг узунлиги ташқи муҳитга боғлиқбўлиб, 30 соатдан 5-6 суткагача чўзилиши мумкин.\nБироқ қорин бўшлиғида улар 20 соатдан кейин ҳалок бўлади. Аёл қинида сперматозоидлар бир неча дақиқадан 2-3 соатгача ўз яшовчанлигини сақлаб қолади.\nҲомиладор бўлиш мақсади учун сперматозоидларнинг бачадонда, унинг бўйинчасиъ найида фавқулодда яшовчанлиги (48 ва ундан кўпроқ соат) жуда қизиқ ва муҳимдир. Бу, афтидан, тананинг одатдаги ҳароратида озиқланиш муҳити, бўйинчанинг ишқорли шиллиқ ва бачадон бўшлиғидаги ишқорли секрети билан боғлиқ бўлса керак.\nБироқ сперматозоидлар узоқ яшаса-да, уруғлантириш қобилиятини ҳаракатланишга қараганда ертароқ йўқотиши мумкин. Биринчи жинсий алоқадаги шаҳват уруғлантиришга жуда яроқли бўлади.\nАгар алоқа қисқа пауза билан давом етаверадиган бўлса, ҳар сафар шаҳват ҳажми ва миқдори камайиб, унинг уруғлантириш лаёқати пасайиб бораверади, охир- оқибат, охирги тушган спермалар порцияси етилмаган сперматозоидлардан иборат бўлиши мумкин.\n5-7 кунлик танаффусдан кейинги алоқада, айниқса, қимматли шаҳват ҳосил бўлади. Тез-тез ёки аҳёнаҳёндаги жинсий алоқада етилмаган ва ескирган шаҳватлардан ташқари, ҳомиладор қилишга ярамайдиган, шаклида патологик ўзгаришлар бўлган спермалар вужудга келиши мумкин.\nШунингдек, кам миқдордаги спермалар қиннинг нордон секретларини бартараф етишга қодир бўлмайди. Жинсий ҳаётда ўртамиёналик сперматозоидларнинг биологик фаоллигини оширади.\nСперматозоидларнинг тухумҳужайра билан бирикиши фақатгина механик қўшилиш йўли билан емас, балки мураккаб биокимёвий жараёнларда ҳам амалга оширилмоқда.\nҲомиладор қилиш учун бир дона сперматозоид керак бўлса-да, бу йўлда миллионлаб бошқалари қўйилади. Уруғлантириш жараёнида дуч келган жинсий ҳужайра бирлашавермайди, фақат биологик жиҳатдан ҳар томонлама мувофиқ келадиган, наслнинг яшовчанлигини таъминлайдигани танланади.\nҲар хил турдаги ҳайвонларнинг, шунингдек, ҳайвон билан одамнинг жинсий ҳужайраларини бириктириб, уруғлантиришни амалга ошириб бўлмайди.\nШунингдек, яқин қариндошларнинг (масалан, акасингиллар) жинсий ҳужайраси бириктирилганда, бу амалга ошиши мумкин, бироқ улар ўртасидаги ҳаддан ташқари биологик ўхшашлик ва наслий ёмон белгиларнинг тўпланиши сифациз насл бериши мумкин.\nБаъзилар жуда оғир наслий ўтадиган касалликлар, масалан, қон касалликлари (уларнинг 50 дан ортиқ тури маълум), болалар параличи, даун касаллиги (хромосома касаллиги, олигофрения, мускуллар таранглиги сусайиши, ўзига хос қиёфа, бармоқлар калта бўлиши ва беморнинг ақли (еси) паст бўлиши билан характерланади), карлик, кўрлик кабилар болаларда кўп кузатилади, зеро уларнинг ота-оналари қариндошлик томонидан жуда яқин бўладилар.\nҚонқариндошлик қанча яқин бўлса наслий касалликлар ўтиш еҳтимоли шунчалик юқори бўлади. Қариндошлар ўртасидаги никоҳ таҳлиллари шуни кўрсатадики, болалар ва ўсмирларда ўлик туғилиши ва ўлим суръати яқин қориндошлар никоҳида қариндошлик йўқларга нисбатан икки баробар кўпдир.\nНаслий мажруҳлик сабабларидан бири ҳам яқин қариндошлар ўртасидаги никоҳ бўлиб қолмоқда.\nКўпгина тадқиқот кузатишларида аниқланишича, тухумҳужайрага етиб бормаган уруғ ипчалар шаҳват билан биргаликда бачадон ва қин шиллиқ пардаларига сўрилиб кетади. Шаҳват жинсий йўллар орқали сўриларкан, аёлнинг бутун организмига фойдали таъсир кўреатади, жумладан, асаб тизими функциясининг яхшиланишига ёрдам беради.\nОдатдагидек жинсий ҳаётда аёл организми, гарчанд илгари инфантализм (тананинг ривожланмаганлиги ва жинсий аъзоларнинг заифлиги) аниқланган бўлса-да, тараққий етади. Ҳомиладорлик, туғиш ва болани кўкракдан озиқлантириш аёл организмини батамом жисмоиий етук ҳолатга етказади.\nШаҳват нафақат тирик жинсий ҳужайралардан, балки ҳар хил кимёвий, биологик фаол моддалар (оқсил- лар, гормонлар, ферментлар ва бошқа)дан иборат бўлиб, аёл организмига сўрилиб, уни тўйинтиради ёки бевосита тухумдондаги пушт ҳужайраларига таъсир кўрсатиб, ҳомиланинг шаклланишига ва ривожланишига ёрдам беради.\nҲомила бир томондан ота-онанинг жинсий ҳужайраларига ўтган наслий омиллар, бошқа гомондан уни қуршаб турган муҳит, яъни она организми таъсирида ривожланади. Она ва ота томонидан наслийликнинг таъсир етиши тенг даражада бўлади.\nБироқ она организми ҳолатидаги ёмон томонга озгина ўзгариш (касалликлар, заҳарланиш ва бошқалар) пуштнинг ривожланишини бузиши, наслий омилларга йўналган таъсирни кучайтириши ёки сусайтириши мумкин.\nУруғланиш жараёни кўпроқ ҳайвонларда ўрганилган. Одамларда уруғланиш жараёни ва бўйида бўлгандан кейин дастлабки пайтлардаги пушт ривожланиши жуда кам ўрганилган. Уругланган тухумнинг ривожланишининг ерта даври ҳақида яқинда маълум бўлди.\nБу борада сунъий уруғлантирилган тухумҳу- жайрадан ҳосил бўлган инсон пуштларининг ривожланишини ўрганиш анча қизиқарлидир.\nСоғлом аёлларда найнинг узунлиги бўйича бачадонгача бўлган йўлни тухум 6-8 кунда босиб ўтади. Ҳар бир жинсий алоқа ҳомиладор бўлишга олиб келавермайди: агар тухум най бўйига бораётган йўлида яшовчан сперматозоидларни учратмаса, ҳалок бўлиши мумкин.\nТахминларга кўра, етилган аёл тухуми ўзининг уруғланиш хусусиятини 24 соатдан 48 соатгача сақлаб турар екан. хомиланинг ривожланиши\nАйрим олимлар асосларга таяниб, аёлларнинг агар жинсий алоқа вақтида найда етилган тухумҳужайра бўлса жинсий қўзғалиш ҳолатида осонроқ ҳомилздор бўлишларини таъкидлайдилар.\nҲар икки жинс вакилида оргазм пайдо бўлганда жинсий алоқага киришсалар, бу етилган тухумҳужайра ва сперматозо- иднинг бирикиши учун мақбул шароит яратиб берилган бўлади.\nҲомиладор бўлиш ўз-ўзидан аёлнинг ҳайз кўриш циклининг бирор-бир даврига боғлиқ бўлмайди. У қуйидаги фурсатлари билан аниқланади: тухумдокдан етук тухумҳужайралар ажраладиган вақти, аёлнинг жинсий аъзоларида сперматозоиднинг ҳаракатланиши тезлиги билан; тухумҳужайра ўзининг уругланиш лаёқатини сақлаб қолиш вақтининг узоқлиги; сперматозоид томонидан уруғлантириш лаёқатининг узоқлиги билан.\nУруғланган тухумҳужайрада ассимиляция ва диссимиляция (ўзлаштириши ва парчаланиш) каби барча физиологик жараён жуда тез ўсиб боради. Уруғланмаган тухумҳужайра билан таққослаганда, унда оксидланиш — тикланиш жараёни 70-80 марта кучаяди, майдаланган тухумҳужайранинг ҳар хил озуқа моддалар учун ўтказувчанлиги кескин ошади.\nШу тарзда, сперматозоид уруғлантиришдан ташқари, яна тухумни фаоллаштириб, унда алмашинув жараёнини жадаллаштиради ва унинг кейинги ривожла- нишини тезлаштиради. Дастлабки 3-4 кун пушт бачадон найида ривожланади.\nУруғланган тухум аста-секин най бўйлаб бачадон бўшлиғига силжиб боради, у ерда бирмунча вақт сарсон дайдиб юргач, сўнгра унинг қуршаб турган ҳужайраларнинг ферменцифат моддаларни ажратиб чиқарувчи ўзига хос хусусиятлари туфайли шиллиқ қаватга ўтириб, унга маҳкамланади.\nБу даврда бачадон шиллиғига озуқа моддалар ва минерал тузлар (гликоген, ёғ, оқсил, аскорбин кислоталари ва бошқа витаминлар, калций тузлари, темир ва бошқалар) тўпланади. Бачадон шиллиғидаги бу жараён уруғланган тухумни қабул қилиш ва озиқлантиришга қаратилган қайта қуришдир.\nТухумдондаги фолликула тухумидан бўшаган жойда нималар содир бўлади? Юқорида еслатиб ўтганимиздек, бу ерда қолган ҳужайралар қизғин кўпайишни бошлайди, уларда сариқ пигменей кейинга қолдирилади, янги, жуда муҳим ички секрецияли без — сариқ тана ривожланишни бошлайди.\nУ алоҳида гормонлар (прогестерон, релаксин ва бошқалар) ажратиб ҳомиладорликнинг меъёрда кечишини таъминлаган ҳолда тухумдонда янги фолликулалар етилишини, ҳайз келишини тўхтатади.\nСариқ тананинг вужудга келиши, унинг фаолияти ва гормонлар ажратишини гипофизнинг гонадотропинли гормонларидан бири — пролактин таъсирида рўй беради.\nШундай қилиб вужудга келган прогестерон янги бошқарувчи омил сифатида уруғланган тухумнинг най бўйлаб ўтиши ва унинг жойлашишигача бачадон шиллиғини вужудга келтириб, тухумнинг мустаҳкамланишига ва унинг ривожланишига рағбат беришига ёрдамлашади.\nБинобарин, бачадон тухумни қабул қилишга ва пушгни ривожлантиришга олдиндан тайёрланади. Ҳомиладорлик ривожланиши жараёнида прогестерон бачадон ва сут безларининг кейинги ривожланишига ҳам рағбат беради.\nБу гормон таъсирида бачадон камроқ таъсирланадиган бўлиб қолади, бирмунча заифлашади, қон билан мўл гаъминланади, унинг гўқималари чўзилувчанлиги ва еластиклиги кўпаяди, Буларнинг ҳаммаси ҳомиланинг одатдагидек ривожланишига ёрдам беради. хомиланинг ривожланиши даври\nБундан ташқари, прогестерон марказий асаб тизимларининг вазифасини бажариш ҳолатига ҳам таъсир кўрсатади: ҳомиладорликда ухлатувчанлик ва наркотик таъсир (оғриқни босувчи, карахтловчи, уйқу келтирадиган) беради.\nТухумдоннинг сариқ танаси вақтинча бешолти ой давомида фаолият кўрсатади: қаттиқ ўсиб, у тухумдоннинг учдан бир ҳажмига етади ва ҳомиладорликнинг қўриқчиси ва ҳимоячисига айланади, ҳомиладорликнинг бхирига бориб аста-секин йўқ бўлиб кетади.\nТахминан тўққизинчи кунларга бориб уруғланган тухумнинг кўчиб жойлашуви ниҳоясига етади. У кўпинча бачадоннинг орқа деворига ёки остига маҳкамланади ва шитоб билан ўсишни бошлайди.\nЎртача 280 кунга, яъни 40 ҳафтага ёхуд 10 акушерлик ойига чўзиладиган ҳомиладорлик ривожланади, ҳомиладорлик камроқ давом етган (270 кун) ва ундан кам муддат давом етганда ҳам яшовчан болалар туғилади. ХОМИЛАНИНГ\nБаъзан ҳомиладорлик 290 ва ундан кўпроқ кунга чўзилади. Аниқланишича, қиз бола она қорнида тез етилади ва ўғил болаларга қараганда бир неча кун ерта туғилади.\nУруғланган тухум най бўйлаб ҳаракатланиши вақтида гарчанд ҳужайрада бўлакланиб, фермент тўплашни бошласа ҳам умумий ҳажми ортмайди. Унинг ўсиши, оғирлигининг кўпайиши фақат шишган ва қонга тўлган бачадон шиллиғига мустаҳкамланганидан кейин рўй беради. Шу пайтдан бошлаб пушт ембрион деб аталади.\nмайда туклар билан қопланиб, у орқали тупроқдан озуқа сўраётган ўсимлик илдизчалари каби серқон шиллиқдан озиқланишни бошлайди. Тук жуда кўп ва қалин ўсган жойда, тахминан ҳомиладорликнинг учинчи ҳафтасида жуда муҳим томирларга бой, юмшоқ, губкасимон вақтинчалик аъзо — йўлдош пайдо бўлиб, ферментлар ва гормонлар билан озиқланишни бошлайди.\nҲомиладорликнинг 3-4 ойидан кейинроқ прогес- терон гормонига талаб шунчалик ошадики, у йўл- дошнинг ўзида ишлаб чиқарила бошлайди. Бироқ, баъзан бу жараён бузилади, оқибатда бола ташлаш рўй бериши мумкин. Шуни ёдда тутиш керакки, кўп аёлларда ҳомиладорликнинг 3 ва 4 ойларида бола ташлашнинг баъзи хавфлари вужудга келади.\nПрогестерон озроқ миқдорда буйракусти бези пўстида ҳам ишлаб чиқарилади, ҳомиладорлик вақтида у анча кўпайиб, функцияси ҳам кучаяди.\nҲомила- дорликда сут ажралишини йўлдошда вужудга келган фолликуляр гормонлар тўхтатиб туради. Ҳомиладорликда бачадон орқали ҳар дақиқада 0,75 л га яқин қон оқиб ўтади, ҳомиладорликнинг охирига келиб еса бу одатдагидан 5-6 баробар кўпаяди.\nШунингдек, билиб қўйиш лозимки, она ва ҳомиланинг қони ҳеч қачон ва ҳеч ерда қўшилмайди. Чунки йўлдошда ик- кита алоҳида — она ва ҳомиланинг қон айланиш тизимлари мавжуд бўлиб, улар бевосита бирлашмайди, бири бошқасига ўтмайди.\nҲомиланинг қон юрувчи тизими вужудга келган фурсатдан бошлаб ажралган ҳолдаги тизимдир. Шунинг учун она ва ҳомиланинг қони таркиби, физик-кимёвий хусусияти ҳам бир хил емас.\nЙўлдошдаги ҳомила қони она қонидан икки қатлам епителий билан ажралган бўлиб, улар орқали она ва ҳомила организмлари ўртасида алмашинув жараёни содир бўлади. ХОМИЛАНИНГ\nЙўлдош орқали пушт она қони билан таъминланади: бир вақтнинг ўзида у ҳомиланинг нафас олиш ва ажратма чиқариш аъзолари вазифасини бажаради, яъни катталарда ўпкаси, ошқозон — ичак тракти ва буйраги бажарган ишларни бажаради.\nБундан ташқари, прогестерон ишлаб чиқариш билан бир қаторда, йўлдош ҳомиладорликнинг иккинчи ярмида йўқотадиган сариқ тананинг ўрнини босади. Жумладан, у кўкрак безларининг ўсишига таъсир кўрсатиб, сут ажратишга тайёрлайди, шунингдек, бачадоннинг ўсишига, чўзқлишига ёрдам беради.\nЙўлдош ҳомиланинг ўсиши билан биргаликда ҳажми ошади^ саккизинчи ҳафтанинг охирига келиб, бачадон ички юзасининг учдан бир қисмини егаллайди, ҳомиладорликнинг олтинчи ойида еса унинг ярмидан кўпини егаллайди.\nЙўлдош юмалоқ, ялпайган, анча серқон жисм бўлиб, ҳомиладорликнинг охирига келиб, диаметри 13 см, қалинлиги Зсм, оғирлиги 500-600 г га етади. У йирик қон томирлари (икки артерия ва вена) ўтадиган киндик билан боғланган.\nҲомиладорликнинг охирига келиб киндикнинг узунлиги 50-60 см. га етади. Бирор сабабга кўра йўлдошнинг ривожланмай қолиши пуштнинг нобуд бўлишига олиб келади.\nОна қони орқали озуқа моддалар ҳомила организмига тушгач, йўлдошда қатор биокимёвий ўзгариш ва бошқача бўлишлар рўй бериб, бунинг оқибатида ҳомила фойдаланиши учун зарур нарсаларга айланади.\nШунингдек, йўлдошда ҳомиланинг ривожланиши керак бўлган витаминлар, ферментлар, баъзи тузлар ва бошқа озуқа моддалар тўпланади ва сақланади.\nЙўлдош сингдириш хусусиятига ега бўлиб, бир қанча шифобахш ва оғриқни босадиган моддалар, шу-\nнингдек, гормонлар ва витаминларни сингдириб олади. Ҳомиладорлик меъёрида кечаркан, яхши шароитда йўлдош орқали ҳомилага унга ўша дамда ривожланиши учун керакли озуқа моддалари ўтиб туради.\nЙўлдош, маълум бўлишича, кўпгина касаллик келтирувчи омиллар (туберкулёз, сифилис, паратиф, стофилококклар, стрептококклар, токсоплазмалар, полсомиллий қўзғатувчилари), юқумли сариқ, сувчечак, саноат заҳарлари (қўрғошин, симоб, маргумуш), алкогол ва никотинларни ўтказувчан екан.\nИўлдошлардаги енг юқори ўтказувчанлик ҳомиланинг қориндаги еттинчи ойидаги ривожланишида кузатилади, кейин еса аста-секин пасайиб боради. Бироқ баъзи моддалар (салварсан, висмут, ёд, трипоносома) ва микроблар учун йўлдош ўтиб бўлмас тўсиққа айланади.\nШундай қилиб, йўлдош она организми ва ҳомила ўртасидаги ўзига хос мураккаб тўсиқ бўлиб, моддалар алмашинуви еркин содир бўлаверади, аммо наслийлик йўлдош орқали ўтмайди. Бошқача айтганда, йўлдош ҳомиладан онага ва онадан ҳомилага ўтиб турадиган моддаларнинг ҳаракатланишини назорат қилиб турувчи ўзига хос диспетчер ролини ўтайди.\nБироқ йўлдош ўтказиб юборадиган моддалар ичида ҳомила учун зарарлари ҳам мавжуд. Гап шундаки, йўлдошнинг тўсиқлик функцияси еволюция жараёнида ривожланган ва такомиллашган, шунинг учун унинг мослашган механизмлари она қонида доимо иштирок етувчи газлар, оқсиллар, ёғлар, углеводлар, ферментлар, гормонлар ва бошқа моддаларни ҳомилага ўтишини осонгина бошқариб гуради, бироқ организм ҳали ўзлаштиришга улгурмаган, ҳали улар учун янги ҳисобланган бошқа кимёвий моддаларга нисбатан етарли емас. ХОМИЛАНИНГ\nМасалан, антибиотиклар йўлдош орқали тез кириб боради, ҳомила организмидан еса она қони ва тўқималарига нисбатан анча секин ажралади. Агар антибиотикларнинг кўпроқ дозаси такрорланадиган бўлса, улар ҳомила тўқималарида тўпланиб қолиб, унга зарарли таъсир кўрсатиши мумкин.\nҲомила она организми билан ўта мураккаб алоқага ва бир-бирига боғлиқликка ега.\nМасалан, ҳоми- ладорликнинг иккинчи ярмида она ва ҳомила ички секреция безлари ўртасида маълум даражада физиологик мувозанат вужудга келади.\nОна организмидаги безларнинг ўта зўриқиб фаолият кўрсатиши ҳомиладаги ушбу безлар функциясининг заифлашувини келтириб чиқаради, ёки аксинча, ҳомиладордаги безлар функциясидаги етишмовчилик ҳомилада уларнинг фаолиятидаги зўриқишни келтириб чиқаради.\nМасалан, ендокрин аппарати суст фаолият кўрсатувчи ёши улуғроқ она организмида ҳомиланинг ички секреция безлари зўриқиш билан ва ерта фаолият кўрсатишни бошлайди ва ҳомиланинг ўзи муддатидан аввал ривожланиши мумкин.\nОна организми ҳолати ҳомиланинг меъёрда ривожланиши учун ҳал қилувчи аҳамиятга ега. Бола туғилмас екан, унинг организми ва она организми ягонадир. Ҳомиланинг қорин ичида ҳимоя қилиниши боланинг дунёга келгунига қадар улкан аҳамиятга егадир, чунки бўлажак инсон соғлигига айнан унинг шу даврдаги ҳаётида тамал тоши қўйилади.\nШунинг учун ҳомиладор чекмаслиги, спиртли ичимликлар истеъмол қилмаслиги лозим. Шунингдек, у шифокор тайинламаган ҳеч қандай дори-дармон қабул қилмаслиги керак, чунки улар қон орқали бола организмига тушиб зарарли таъсир кўрсатиши мумкин.\nМасалан, баъзи антибиотиклар, стероидли ва сулфаниламидли препаратлар ҳомиланинг асаб тизимини ҳамда ички секреция безларини зарарлайди, бирор мажруҳликка олиб келиши мумкин, чунки ҳомиланинг дори-дармонларга таъсирчанлиги жуда катта.\nМасалан, аёл ҳомиладорлигининг дастлабки ойларида тетрациклин билан даволаниши болада скелет ривожланишини кечикишини, тишларининг ривожланмай қолишини келтириб чиқариши мумкин. Ҳомиладорлар учун дикумарин ва кортизон қабул қилиш маслаҳат берилмайди.\nҲатто машҳур ҳисобланган хлоридин ва даракрим токсоплазмозда яхши шифо самарасини берса-да, ҳомилага ёмон таъсир кўрсатиши мумкин, шунинг учун уларни ҳомиладорликнинг тўққизинчи ҳафтасидан олдин қабул қилиш мумкинмас.\nТрихомоноз учун самарали ҳисобланган метранидазол (флагил)ни ҳомиладорларга қабул қилиш тавсия етилмайди. Ҳомиладорларнинг гормонол препаратлар қабул қилишида жуда еҳтиёт бўлишлари талаб етилади.\nМасалан, еркакларнинг жинсий гормонлари (андрогенлар метилтестерон ва бошқалар) ерта ҳомиладорликдагиларга қўлланилганда, қиз-ҳомиланинг жинсий органлари нотўғри ривожланиши мумкин.\nҲомиладорликнинг дастлабки уч ойи “оғир давр” ҳисобланади ва уларга доридармонларни фақат зарур ҳолатларда шифокор мутахассислар тайинлаши керак. Ҳомиладор ҳеч қачон ўз билганича даволанмаслиги лозим.\nШундай ҳолатлар бўлганки, айрим аёллар ҳомила- дан қутилиш учун хинин ва бошқа дориларни қабул қиладилар. Кўпинча улар ўз ниятларига етолмай қоладилар, аммо уларнинг қилмишлари натижасида қориндаги бола заҳарланиши ёки бирон ногиронликка дучор бўлиши мумкин. ХОМИЛАНИНГ\nҲомила 28 кунликдан 49 кунлик бўлгунча кимёвий ва заҳарли моддаларга нисбатан ғоят таъсирчан ва мойиллиги баланд бўлади.\nҲомиладорлар организм қувватини оширувчи радиация воситаларини қўллашидан нари юриши керак, чунки бачадоннинг нурланиши ҳомиланинг зарарланишига ёки ҳомиланинг нобуд бўлишига олиб келиши мумкин.\nШунинг учун ҳомиладорларни дастлабки 3-4 ой давомида рентгенологик тадқиқотлардан ўтказишдан тийилиш керак бўлади.\nҲомила ривожланиши даврида ҳомиладор танасининг кескин совиб ёки исиб кетиши ҳам салбий ҳолатларга сабаб бўлиши мумкин.\nҲомиладорлар офтобда, ҳаммом ёки ваннада ортиқча исишлари, совуқ сувда чўмилишлари керакмас.\nГигиеник режимдан ташқари улар ҳар доим ўзларини тетик, яхши кайфиятда тутиши, кўпроқ кўнгилочарликлар, ёқимли ҳиссиётлар, юксак естетик хурсандчиликларга ега бўлиши, яхши ухлаши ҳомиланинг яхши ривожланишининг енг яхши омилларидир.\nБўлажак она имкони борича ўзини зарарланишлардан ҳимоялаши, кишилар кўп тўпланадиган жой- лардан узоқроқ бўлиши, беморлар билан иложи борича яқиндан муносабатда бўлмаслиги керак.\nЧунки ҳар хил, айниқса, юқумли касалликлар (бруцеллёз, токсоплазмоз, мистериоз ва бошқалар), вирусли хасталиклар — грипп, полиомиелит, тепки, қизилча, қизамиқ, сувчечак, вирусли гепатит ҳомиланинг одатдагидек ривожланишини бузади.\nҲомиладор ички секреция безларининг тўғри ишлаши ҳомиланинг келажакда боланинг нормал ривожланишида, айниқса, ҳомиладорликнинг биринчи ярмида катта аҳамиятга ега.\nОна қонида шрмонлар етишмаслиги, шунингдек, ортиқчаси ҳам бирдек ҳомиланинг ривожланишига салбий таъсир кўрсатади.\nҲомиладор, айниқса, дастлабки ойларда мунтазам равишда ва жуда яхши сифатли овқатлар билан озиқланиши керак. ХОМИЛАНИНГ\nОвқатда зарур оқсил ва витаминларнинг етишмаслиги, минерал тузлар ва микроелементлар ортиқчаси ҳомиланинг тўғри ривожланишини йўлдан чиқариши ёки унинг нобуд бўлишига ёки мажруҳ бўлиб қолишига олиб келиши мумкин. Бунда А, Е, Д, С ва В гуруҳидаги витаминлар жуда муҳимдир.\n(Visited 2 405 times, 2 visits today)\nЕРКАК ВА АЁЛ ЖИНСИЙ ЎЗИГА ХОСЛИК\nЕРКАК ВА АЁЛ ЖИНСИЙ ЎЗИГА ХОСЛИК ЕРКАК ВА АЁЛ ЖИНСИЙ Табиатда\nЧИМИЛДИК БИРИНЧИ КЕЧА НИКОҲДАН КЕЙИНГИ БИРИНЧИ ЖИНСИЙ ЯҚИНЛАШУВ\nЧИМИЛДИК БИРИНЧИ КЕЧА НИКОҲДАН КЕЙИНГИ БИРИНЧИ ЖИНСИЙ\nЖИНСИЙ АЛОКА ЯХШИЛАШ УЧУН КЕРАКЛИ МАЛУМОТ\nЖИНСИЙ АЛОКА ЯХШИЛАШ УЧУН КЕРАКЛИ МАЛУМОТ Кишининг\nАЕЛНИ КОНДИРИШ ОРГАЗМ (ХУШ ЁҚИШ)\nАЕЛНИ КОНДИРИШ ОРГАЗМ (ХУШ ЁҚИШ) АЕЛНИ КОНДИРИШ Жинсий\nЖИНСИЙ УСУЛЛАРИ ЖИНСИЙ МАРКАЗЛАР ХАКИДА МАЛУМОТ\nЖИНСИЙ УСУЛЛАРИ ЖИНСИЙ МАРКАЗЛАР ХАКИДА МАЛУМОТ ЖИНСИЙ\nЖИНСИЙ АЛОКА ХАКИДА ЖИНСИЙ ҚЎШИЛИШ ФАОЛИЯТИ\nЖИНСИЙ АЛОКА ХАКИДА ЖИНСИЙ ҚЎШИЛИШ ФАОЛИЯТИ ЖИНСИЙ\nЕР ХОТИН ЖИНСИЙ МУНОСАБАТЛАРИ ХАКИДА МАЛУМОТ\nЕР ХОТИН ЖИНСИЙ МУНОСАБАТЛАРИ ХАКИДА МАЛУМОТ ЕР ХОТИН Ер-хотинлар\nЖИНСИЙ АЪЗОСИ ЭРКАК ВА АЁЛ ҲАҚИДА НИМАЛАРНИ БИЛАСИЗ?


Алоуддин Косоний китобини “Бадоеус саноеъ фи тартибиш шароеъ”, яъни, “Шариат қонунини тартиблашда гўзал санъатлар” деб номлар экан, уни қўлга киритган киши ибодат ва муомалот масалалари ажойиб бир санъат даражасида тартиб-интизом билан териб айтилган батафсил ва мазмунли асарга эга бўлишини назарда тутган.\nАлоуддин Косоний китоб муқаддимасида ёзади: “Аллоҳни таниб, Унинг сифатларини билганимдан кейинги илмларнинг энг улуғи фиқҳ илмидир. Фиқҳ илми – ҳалол ва ҳаром илми, қонунлар ва ҳукмлар илмидир. Фиқҳ мана шуларни ўргатадиган фандир. Барча пайғамбарлар Аллоҳ таолонинг шу буйруқларини етказиш учун юборилган. Демак, пайғамбарлар – Аллоҳ элчиларининг асосий вазифаси одамларга фиқҳни ўргатиш бўлган”.\nАллоҳ таоло: “У Ўзи истаган кишиларга ҳикмат беради. Кимга ҳикмат берилган бўлса, бас, унга кўп яхшилик берилибди” (Бақара сураси, 269), дейди. Баъзи тафсирларда оятдаги “ҳикмат” сўзини фиқҳ илмига йўйилган. Яъни, “ҳикмат – яхшилик берилди”, жумласини кимга фиқҳ илми берилса (яъни динни англаса, ўзи қилаётган амални билиб қилаётган бўлса), шу одам Аллоҳ таолодан жуда катта яхшилик олган, бахтли одам бўлади, деб тафсир қилинади.\nДинни ўрганиш йўлида босилган ҳар қадам учун улуғ мукофотлар бор. Муқаддимада бунга далил сифатида бир ривоят келтирилади. Улуғ саҳобий Умар ибн Хаттобнинг (розийаллоҳу анҳу) ҳузурларига – Мадинаи мунавварага Шом диёридан (Сурия, Фаластин, Ўрдун, Қуддус атрофлари шу ном билан аталади) бир киши келди. Мадина билан Шомнинг орасида минг чақиримдан ошиқроқ масофа бор. Умар ибн Хаттоб (розийаллоҳу анҳу): “Шомдан нега келдинг?” деб сўраганларида у киши: “Мен ташаҳҳудни яхши билиб, ўрганиб олгани келдим”, деб жавоб беради. Шунда Умар йиғлаб юбордилар, кўзёшларидан соқоллари ҳўл бўлиб кетди. Кейин: “Аллоҳга қасам, Аллоҳдан умид қиламан, Аллоҳ сени ҳеч қачон азобламайди”, дедилар. Яъни, сен битта масалани ўрганиш учун шунча йўл босиб келибсан, машаққат чекибсан, сен учун яхши бир оқибат бор, демоқчилар.\nБир масалани шундай ихлос билан ўрганган киши учун бир улуғ саҳобий жуда катта неъматни умид қиляпти. Бизлар ҳам динимизнинг ҳар бир масаласини шундай холис ният билан сидқидилдан ўргансак, ўргатсак, ўша ваъдалар, Аллоҳ хоҳласа, бизга ҳам насиб этади, деб умид қиламиз.\n1327 марта ўқилган.


Анжир меваси етиштириш - Agronet.uz интернет портали\nАнжир – тутдошлар (анжиргуллилар) оиласига мансуб субтропик мева тури. Туркия, Жазоир, Европанинг жанубида, АҚШда катта майдонларни эгаллайди, Кавказ, Ўрта Осиё, Қримда ҳам етиштирилади. Ёввойи ҳолда Ўрта денгиз бўйи, Кичик Осиё, Эрон, Шимолий-ғарбий Ҳиндистонда ўсади. Анжир жуда қадимдан маданийлаштирилган ўсимлик ҳисобланади. Осийода қарийиб 5 минг йилдан, Европада камида 2 минг йилдан бери етиштирилади.\nАнжир меваси таркибида 10-28% қанд бўлади. Қуритилганда эса қанд миқдори 86% гача етади. Шунингдек мева таркибида А, C, Б, Б2 витаминлари, минерал тузлари бўлиб, у жуда шифобахш ҳисобланади. Қуритилган ҳамда қайта ишланган махсулотини узоқ вақт сақлаш ва узоқ ерларга юбориш мумкин. Гули арилар ёрдамида чангланади. Лекин Ўзбекистонда экиладиган ҳамма анжир навлари чангламасдан мева тугади. Бундай жараён партеногенез дейилади. Чангламасдан ҳосил бўлган анжир мевасининг уруғи яхши унувчан бўлмайди. Анжир гулини сунъий йўл билан чанглатиш ҳам мумкин, буни каприфигатсия дейилади.\nАнжир бир мавсумда 2 марта ҳосил беради. Биринчи ҳосили июн-июл ойларида етилади. Буни “ҳоки ҳосил” дейилади, умумий ҳосилнинг 2% ни ташкил қилади. Иккинчи ҳосили 98% ни ташкил қилиб, август-сентябр ойларида пишади.\nИккинчи ҳосил берадиган куртаклар шу йилги ўсув даврида пайдо бўлган новда, бурглар қўлтиғида июн ойидан бошлаб шаклланади. Новданинг пастки қисмида ҳосил бўлган куртаклар барвақт мевага айланиб, новданинг юқорисига қараб ҳосил бирин-кетин пишиб етилади. Бир йиллик новдаларда мева тугилиб, пишиб етилгунча 75-85 кун ўтади. Анжирнинг новда ва баргларида сутга ўхшаш қуруқ шира бўлади.\nАнжир ҳосили ҳар 4-5 кунда бир марта терилади. Ҳосилга кирган бир туп анжирдан 10-40 кг гача ҳосил олиш мумкин. Ўзбекистонинг жанубий вилоятларида анжир давомли ўсиб, новдаларида пайдо бўлган ҳосил деярли тўлиқ пишиб етилади, шимолий вилоятларида куз эрта бошлангани учун ҳосил тўлиқ пишиб етилмайди ва кўпинча совуқ уриб кетади.\nАнжирнинг тупи ва пишган новдаси 12-15°C совуққа чидайди. Лекин 16°C кўмилмай қолган анжир тупини илдиз бўғзигача совуқ уриб кетади. Шунинг учун анжир туплари октябр ойининг иккинчи ярмида ноябр ойининг биринчи ўн кунлигигача анор тупларига ўхшатиб кўмилади.\nБаҳорда анжир туплари тахминан 20 мартдан 5 апрелгача очилади. Бунда анжир тупларининг шикастланган ва кесилган новдалари олиб ташланади, туплари кўтарилиб, остига тиргавуч қўйилади. Анжирнинг ҳосилдорлиги уни очиш муддатига боғлиқ. Кеч очилса, ҳосили камайиб кетади. Анжир асосан бир йиллик қаламчалардан кўпайтирилади.\nЎзбекистон сариқ анжири – мамлакатимизнинг ҳамма вилоятларида тарқалган бўлиб, бутун анжирзорларнинг 90% ини ташкил қилади. Ҳосили ўртача, ўн яшарлигида ҳар тупи 40-50кг ҳосил беради. Меваси йирик, сариқ, ясси шаклда, ўртача оғирлиги 60-80гр. Сариқ анжирнинг меваси ҳўллигида ейилади.\nСимирин қора анжири – Тошкент вилояти, Наманган вилоятининг Чуст, Поп, Сурхандарё вилояти Термиз раёнининг жанубий зонаси, Денов раёни, Андижон, Хоразм ва Бухоро вилоятларида экиш учун тавсия этилган.\nТупи ёйилиб ўсади, барглари қорамтир кўкиш рангда бўлади. Меваси ноксимон, қорамтир-бинафша рангда, мазаси ширин бўлади. Янги териб олинган меваси салқин жойда 3-5 кун сақаланади. Бир йилда икки марта ҳосил олинади. Тошкент вилояти шароитида бир тупидан 45-50кг гача ҳосил олиш мумкин. Томорқаларда экиш учун тавсия этилади.


Коррупцияга қарши курашишда қандай камчиликлар бор?Haqida.net\nHome Mahalliy Коррупцияга қарши курашишда қандай камчиликлар бор?\nКоррупцияга қарши курашишда қандай камчиликлар бор?\nКоррупция – шахснинг ўз мансаб ёки хизмат мавқеидан шахсий манфаатларини ёхуд ўзга шахсларнинг манфаатларини кўзлаб моддий ёки номоддий наф олиш мақсадида қонунга хилоф равишда фойдаланиши, бундай нафни қонунга хилоф равишда тақдим этишидир.\nЎзбекистон Республикасининг “Коррупцияга қарши курашиш тўғрисида”ги қонунида кўрсатилган бундай хатти-ҳаракатнинг содир этилиши қонуний асосларга қурилган жамият муҳити бузилиши, тараққиётга тўсиқ қўйиши билан хавфлидир. Шунинг учун ҳам коррупцияга қарши курашиш долзарб аҳамиятга эга.\nДавлатимиз раҳбари Шавкат Мирзиёев таъкидлаганидек, жамиятимизда коррупция, турли жиноятларни содир этиш ва бошқа ҳуқуқбузарлик ҳолатларига қарши курашиш, уларга йўл қўймаслик, жиноятга жазо, албатта, муқаррар экани тўғрисидаги қонун талабларини амалда таъминлаш бўйича қатъий чоралар кўришимиз зарур.\nЎзбекистон Республикаси Олий Мажлиси Сенатининг Қонунчилик ва суд-ҳуқуқ масалалари қўмитаси мажлисида шу ҳақда сўз юритилди. Унда Коррупцияга қарши курашиш бўйича Тошкент шаҳар идоралараро комиссияси раҳбарининг “Коррупцияга қарши курашиш бўйича 2017-2018 йилларга мўлжалланган Давлат дастури”нинг Тошкент шаҳридаги ижроси юзасидан ахбороти эшитилди.\nСенатнинг Қонунчилик ва суд-ҳуқуқ масалалари қўмитаси раиси Б.Матмуродов ва бошқалар мамлакатимизда коррупцияга қарши курашиш давлат сиёсати даражасига кўтарилганини таъкидлади. Коррупция билан боғлиқ ҳолатларнинг олдини олиш, унга йўл қўймаслик ҳамда бундай салбий иллатга қарши самарали кураш олиб бориш алоҳида эътиборда.\nБу борадаги ишларни тизимли ташкил этиш ва ижросини таъминлашда Коррупцияга қарши курашиш бўйича республика идоралараро комиссияси изчил фаолият юритмоқда.\nБош прокуратуранинг уюшган жиноятчилик ва коррупцияга қарши курашиш бошқармаси бошлиғи Баҳром Қобиловнинг айтишича, аҳолида коррупцияга нисбатан муросасиз муносабатни қарор топтиришга оид тарғибот ишлари кучайтирилган. Мавзу бўйича тайёрланган видеороликлар мунтазам намойиш қилинаётир. Идора ва ташкилотларда коррупцияга қарши курашишга оид ишлар танқидий таҳлил қилиб борилмоқда. Тўлов интизомини яхшилаш бўйича кўрилган чоралар натижасида электр энергияси ва табиий газ истеъмоли бўйича юзага келган 7,2 триллион сўм қарздорлик ундирилган.\n– Коррупцияга оид ҳуқуқбузарликларни ўз вақтида аниқлаш, уларга чек қўйиш, оқибатларини, уларга имкон берувчи сабаблар ва шарт-шароитларни бартараф этиш мақсадида ҳуқуқий тарғибот тадбирлари мунтазам ўтказилмоқда, – дейди Тошкент шаҳар прокурори, Коррупцияга қарши курашиш бўйича Тошкент шаҳар идоралараро комиссияси раиси Шерзод Облоқулов. – “Ҳуқуқбузарликлар профилактикаси куни”да маҳаллаларда “Маънавият соатлари” ташкил этилмоқда. Бундан ташқари, адлия, статистика, молия, солиқ, божхона бошқармалари ва уларнинг туман бўлинмаларида давлат хизматчиларнинг одоб-ахлоқ қоидалари мазмун-моҳияти кенг тушунтириб борилмоқда. Жорий йилнинг ўтган 9 ойида коррупция билан боғлиқ 319 мурожаат тушган бўлса, уларнинг барчаси қонун доирасида ҳал этилди.\nТошкент шаҳар прокуратураси органлари томонидан уюшган жиноятчилик ва коррупцияга қарши курашиш борасида ижобий натижаларга эришилмоқда. Хусусан, 2017 йилнинг 9 ойи давомида қўзғатилган ва судга оширилган жиноят ишлари сони ўтган йилга нисбатан 26 фоизга, жавобгарликка тортилган мансабдор шахслар сони эса қарийб 40 фоизга камайди. Тергов қилинган жиноят ишлари якуни бўйича ҳар бир қонунбузарлик ҳолати юзасидан тегишли идораларга тақдимномалар киритилиб, аниқланган қонунбузарлик ҳолатларини бартараф қилиш чоралари кўрилмоқда.\nМажлисда сенаторлар қатор мутасадди идора ва ташкилотлар томонидан коррупцияга оид Давлат дастури ижросини таъминлаш борасида сусткашликка йўл қўйилаётганини қайд этди. Жумладан, коррупцияга қарши курашиш бўйича белгиланган чора-тадбирларни амалга ошириш масалалари юзасидан фуқароларнинг ўзини ўзи бошқариш органлари, нодавлат нотижорат ташкилотлари, оммавий ахборот воситалари билан ҳамкорликка тўлақонли аҳамият берилмаган. Давлат органлари ва ташкилотлари томонидан ижтимоий сўров ва тадқиқотлар камдан-кам ўтказилган.\nСенат аъзолари, Ўзбекистон Республикаси Бош прокуратураси ва Тошкент шаҳар прокуратурасининг масъул ходимлари, Коррупцияга қарши курашиш бўйича республика ва Тошкент шаҳар идоралараро комиссияларининг аъзолари ва республика комиссиясининг эксперт гуруҳи аъзолари ҳамда оммавий ахборот воситалари вакиллари қатнашган мажлис якунида билдирилган таклифлар асосида қўмита қарори қабул қилинди.\nКоррупцияга қарши курашиш йўлида\nГаздан фойдаланиш билан боғлиқ фавқулодда вазиятларнинг олдини олишга доир таклифлар билдирилди


"Coca Cola" 2019 йил учун Суперлига ҳамда Ўзбекистон кубогининг титул ҳомийсига айланди » Ўзбекистон янгиликлари – Zamin.uz\n"Coca Cola" 2019 йил учун Суперлига ҳамда Ўзбекистон кубогининг титул ҳомийсига айланди\nБунгача Ўзбекистон Профессионал футбол лигаси Pepsi билан музокара олиб борган ҳамда икки ташкилот ўртасидаги шартнома бугун — 5 март куни имзоланиши керак эди. Бунгача ҳам Coca Cola компанияси ПФЛ билан музокара ўтказганди. Таклиф нисбатан яхшироқ бўлганига қарамай, ПФЛ 2018 йилги ҳомий — Pepsi вариантини маъқулроқ деб топди.\nБироқ кеча — 4 март куни Coca Cola ўз таклифини ўзгартирди. Бу таклиф Профессионал футбол лигаси учун олдинга ташланган қадам бўлиши мумкин эди. Унга кўра, компания нафақат Суперлига, балки Ўзбекистон кубоги мусобақаси учун ҳам ҳомийлик қилади. Бу ҳақда ПФЛ матбуот хизмати хабар берди.\nЖорий мавсумда Профессионал футбол лигаси Суперлига клублари учун бадал пулларини оширмади. Қўшимчасига, ҳакамлар, инспекторлар ҳамда комиссарлар учун барча сарф-харажатларни ўз бўйнига олди. Шунингдек, Суперлига клублари футболчиларининг ҳар бирига ўз ёнидан чиқим қилиб, 10 миллион сўмлик суғурта полислари олиш имкониятини яратди.\n“Профессионал футбол лигаси Pepsi билан ҳамкорликни қадрлайди. Мазкур компания бизнинг ташкилот учун жуда катта ёрдам берди ва ўзаро ҳамкорлик давомида ўзининг профессионал дастур ҳамда йўналишлари билан ижобий таассурот қолдирди, маркетинг йўналишлари билан ўрнак бўла олди. Ўзининг иқтисодий кўрсаткичларини йилдан-йилга яхшилаб боришни ният қилаётган Профессионал футбол лигаси 2018 йилги мавсумдаги ҳамкорлик учун Pepsi компаниясига ўз миннатдорчилигини билдиради ва келажакда ҳам ўзаро ҳамкорлик учун тайёрлигини маълум қилади. Pepsi Суперлиганинг илк титул ҳомийси сифатида тарихда қолади“, дейилади ПФЛ баёнотида.\nЯнгиликлар » Спорт » "Coca Cola" 2019 йил учун Суперлига ҳамда Ўзбекистон кубогининг титул ҳомийсига айланди\n07:01 PEPSI 2019 йилда ҳам Ўзбекистон Суперлигасига титул ҳомий бўлади